Škola nege i lepote, Sveti Arhangel Novi Sad\nU ne tako davnoj prošlosti je postojala, rekli bismo određena doza podozrenja prema osobama koje završe frizersku ili drugu zanatsku školu i to bez ikakvog realnog osnova. Ipak, ne može da se izgubi iz vida činjenica da je danas ovaj zanat vrlo na ceni, tako da bez preterivanja, svako koga interesuje škola nege i lepote ima veliki broj mogućnosti za zaposlenje, te gotovo sigurno u vrlo kratkom roku i može da očekuje da će se zaposliti.\nSrednja škola “Sveti Arhangel” u Novom Sadu ostvaruje vrlo uspešnu saradnju sa školama ove vrste koje funkcionišu na teritoriji cele zemlje, a primarno sa onom koja se nalazi u prestonici Srbije, te svima koji imaju interesovanje da se bave konkretnim poslom u ovoj struci nudi priliku da upiše različite smerove koji su primarno trećeg stepena, mada ima i onih koji su četvrtog, ali i petog stepena. Tako svi koji žele, osim što mogu da se školuju za zanimanje ženski frizer trećeg stepena, takođe mogu i da steknu diplomu za ženskog frizera petog stepena, ali i da se školuju za muškog frizera isto tako i trećeg i petog stepena. Iako su ovo najzastupljeniji obrazovni profili koje škola nege i lepote ima u redovnom programu, odnosno koji spadaju u najtraženije, isto postoji otvorena mogućnost i školovanja za zanimanje pedikir i manikir. Uz to, svi koji imaju interesovanje mogu da postanu vlasnici diplome za zanimanje ženski masker i vlasuljar, a trebalo bi da pomenemo i da u okviru specijalističkog obrazovanja osim za zanimanje ženski i muški frizeri, postoji mogućnost i za specijalizaciju u okviru zanimanja manikir i pedikir, odnosno kreator scenske maske. Pored svih pomenutih postoji i zanimanje muško - ženski frizer, a kandidati koji žele mogu da se kvalifikuju i za zanimanje kozmetičar.\nIsto tako, srednja škola “Sveti Arhangel”, Novi Sad može da se pohvali činjenicom da sa uskostručnom školom koja je specijalizovana za ovu oblast ostvaruje saradnju i da svakome koga zanima da stekne diplomu za bilo koje od pomenutih zanimanja pruža mogućnost da izvrši konsultacije za konkretan obrazovni profil. A svi koji su zainteresovani, kod nas mogu da se odluče ne samo za redovno ili vanredno školovanje, već smo u prilici i da im ponudimo opciju bilo dokvalifikacije, bilo prekvalifikacije i to za bilo koje zanimanje iz ove struke.\nDokvalifikacija je namenjena onim osobama koje već imaju diplomu trećeg ili četvrtog stepena, a zanima ih da postanu vlasnici diplome za određeno zanimanje, ali četvrtog, odnosno petog stepena, dok se postupak prekvalifikacije predviđa za one osobe koje, najjednostavnije rečeno žele da postanu vlasnici još jedne diplome, a kako bi se što pre osposobili za obavljanje nekog drugog posla i na taj način dobili priliku da apliciraju za posao u ovoj oblasti.\nZvanično priznatim rešenjem broj 205/2016, koje je odobreno od strane Privrednog suda, 09. novembra 2016. godine je naša škola proglašena potpuno sposobnom da se bavi konkretnim poslom, tako da i diplome koje ona izdaje mogu da se potpuno izjednače sa diplomama koje izdaje državna škola nege i lepote. Zapravo, svaki pojedinačni kandidat koji bude završio odabrani smer i postao vlasnik diplome za muškog ili ženskog frizera, to jest za neki drugi obrazovni profil u okviru navedene struke, može da zahteva njeno upisivanje u zvanični dosije, a koji je pri Nacionalnoj službi za zapošljavanje otvorio. U slučaju da to želi, on može i da nastavi školovanje, ali samo ako postane vlasnik diplome za zanimanje četvrtog stepena, odnosno da pristupi prekvalifikaciji ili dokvalifikaciji a ukoliko hoće da upiše neku višu školu ili fakultet, uzevši u obzir da su obrazovni profili koje ova škola ima u programu klasifikovani kao zanimanja trećeg stepena, ako izuzmemo specijalizaciju.\nZvaničan nastavni program se sprovodi u potpunosti u skladu sa navodima Ministarstva prosvete, nauke i tehnološkog razvoja. Učenici za vreme sve tri, to jest četiri godine školovanja imaju obavezu da izučavaju srpski jezik i književnost, odnosno strani jezik, kao i fizičko vaspitanje i matematiku, a što su ujedno i 4 obavezna predmeta u svim srednjim školama u našoj zemlji. Pored njih, a isključivo u skladu sa nastavnim programom po kome se odvija školovanje za konkretan obrazovni profil, su prisutni i drugi nastavni predmeti koji se svrstavaju u opšte i koje kandidati svakako imaju obavezu da prate. Osim što su u nastavni plan uvršteni predmeti geografija i istorija, zatim likovna kultura, fizika i muzička umetnost, tu su i hemija i biologija, a prisutni su i predmeti ekologija i zaštita životne sredine, kao i predmet psihologija, odnosno ustav i prava građana, te sociologija i filozofija. Škola nege i lepote, takođe u nastavnom planu za bilo koji obrazovni profil obavezuje sve kandidate da se opredele između verske nastave i građanskog vaspitanja, a to je ujedno i obavezan izborni predmet koji je prisutan u svim srednjim školama na teritoriji Republike Srbije. Stručni predmeti su u velikoj meri zastupljeni u nastavnom programu, a pored higijene i osnova anatomije i fiziologije, đaci prisustvuju i nastavi u okviru predmeta poznavanje preparata, a zatim i prva pomoć, te u nastavnom programu za određene obrazovne profile postoji i predmet osnovi dermatologije, odnosno estetsko oblikovanje frizura i ostali. Najvažnije je da svaki kandidat zna da su stručni predmeti različiti od smera do smera, kao i da se neki od njih izučavaju samo jednu školsku godinu, a neki i dve.\nUzevši u obzir da je u pitanju zanat, gde je ujedno i vrlo važno da svaki pojedinačni učenik znanja koja stekne u teorijskom delu primeni u praksi, to svako ko ga zanima škola nege i lepote za vreme trajanja nastave mora da pohađa i praksu, a za koju je tačno definisano trajanje na svakom pojedinačnom smeru. Negde je predviđeno da se praktična nastava pohađa već od prvog razreda, dok je u okviru drugih ona zastupljena tek u završnim godinama školovanja. A svako ko odluči da kod nas pohađa bilo koju vrstu nastave koju imamo u ponudi, treba da zna da srednja škola “Sveti Arhangel” u Novom Sadu posebno obraća pažnju na način poslovanja onih firmi sa kojima sarađuje, te da vrlo pažljivo bira poslovne partnere, što znači da kandidati imaju otvorenu mogućnost da praksu koju predviđa nastavni plan za konkretan obrazovni profil pohađaju u vrhunskim frizerskim i kozmetičkim salonima, to jest u onim firmama koje su dokazano dobre u poslu kojim se bave.\nDobro je da obavestimo i sve zainteresovane kandidate da su predavači koji su zaposleni u našoj školi vrhunski stručnjaci u svom poslu, te da poseduju relevantno radno iskustvo, a takođe se trude i da svakom pojedinačnom kandidatu omoguće da što lakše usvoji znanja koja predviđa zvanični program po kome se odvija nastava. A uz sve što smo prethodno naveli, valja naglasiti i da je literatura koja se koristi tokom školovanja za sve obrazovne profile u ovoj struci odobrena od strane zvaničnih institucija, to jest akreditovana je od Ministarstva za unapređenje obrazovanja.


Tanjug 2. septembra 2018. 11:41\nNJUJORK – I „Vol strit džornal“ i „EUObzerver“ pišu o sastanku ministara spoljnih poslova EU u Beču, pri čemu američki list navodi da su SAD i Nemačka na suprotnim stranama kad je reč o mogućem planu o promeni granica između Srbije i Kosova i rešavanju jednog od poslednjih velikih teritorijalnih sporova u Evropi.\n„Ne mislimo da su razgovori o razmeni teritorija između Kosova i Srbije konstruktivni. To može da otvori previše starih rana kod tamošnjih naroda“, rekao je Mas, na putu ka Beču, na razgovore između šefova diplomatija EU i balkanskih zvaničnika.\nEventualni dogovor o teritorijalnim korekcijama mogao bi da naiđe na značajne kritike na domaćem terenu, ocenjuje WSJ, uz napomenu da se toj ideji protivi srpsko pravoslavno svetštenstvo i vodeći kosovski političari.\nUz to, dodaje se, zvaničnici u susednoj Bosni izrazili su zabrinutost da bi to moglo da dodatno podstakne težnje lidera Republike Srpske Miloraka Dodika ka nezavisnosti.\nNjujorški list podseća da je finski ministar spoljnih poslova Timo Soini u petak rekao da „treba biti veoma oprezan kako se ne bi izazvali novi problemi u regionu“, kao i da je nemačka kancelarka Merkel ranije ovog meseca izjavila da su „granice ovog regiona nepovredive“.\n„Neki od glavnih evropskih zvaničnika počeli su svoje karijere na Balkanu, i lično prisustvovali ratovima u bivšoj Jugoslaviji tokom 90-ih godina prošlog veka, u kojima je ubijeno oko 140.000 ljudi. Međutim, EU, takođe, godinama traži rešenje za spor između Kosova i Srbije“, navodi se u tekstu.\nWSJ ukazuje da su se Vašington i Berlin, generalno, slagali kad je reč o ovom regionu otkako je predsednik Bil Klinton predsedavao Dejtonskim mirovnim pregovorima 1995. koji su doneli nestabilni mir glavnom poprištu jugoslovenskih ratova – Bosni i Hercegovini, ali da su su pod Donaldom Trampom SAD pokazale interesovanje za preispitivanje svoje politike u pogledu ovog regiona.\nU međuvremenu, briselski portal „EUObzerver“ navodi da su institucije EU izrazile nadu u novi značajan pomak kad je reč o proširenju Zapadnog Balkana, uprkos „nervozi“ zbog ideje o razmeni teritorija iz etničkih razloga.\nMogerini, ukazuje portal, tek treba da „umiri nervozne glave“, u trenutku kada se razgovori premeštaju iz Beča u prestonicu EU iduće nedelje, kada će se tamo sa njom sastati predsednik Srbije Aleksandar Vučić i kosovski predsednik Hašim Tači.\nI „EU Obzerver“ upozorava na rizik da bi takav dogovor mogao da ohrabri Albance u Makedoniji, kao i Hrvate i Srbe u BiH, da pokušaju da ponovo isrctaju granice, manje od 20 godina nakon okončanja ratova na Zapadnom Balkanu.


TotalCar.rs » Kineski zajam za auto-put\n0 komentara 3659 pregleda\nRadna grupa za ocenu inicijalnih ponuda četiri kineske kompanije za izgradnju dve deonice Koridora 11, predložiće ove nedelje Vladi Srbije najpovoljnijeg ponuđača.\nRadovi na izgradnji 50 kilometara punog profila auto-puta od Obrenovca do Uba i od Lajkovca do Ljiga finansiraće se iz kredita kineske Eksim banke u iznosu od 300 miliona evra. Srpska strana predložila je kineskoj uslove zajma, koji bi trebalo da bude odobren na 20 godina.\nGodišnja fiksna kamata, prema našem predlogu, najviše je do 2,5 odsto, novac bi se povlačio u roku od pet godina, koliki je i grejs period. Posao će se odraditi po međudržavnom sporazumu Kine i Srbije, koji je potpisan u avgustu 2009. godine, a učešće domaće operative na ovom projektu biće minimum 49 odsto.\nU odnosu na kredit Azerbejdžana za izgradnju deonice od Ljiga do Preljine, kineski zajam će biti znatno povoljniji. Srbija je i od Azerbejdžana pozajmila 300 miliona evra, ali je grejs period tri godine, otplata 15 godina i fiksna kamata četiri odsto.\nNastavak radova na delu auto-puta od Ljiga do Preljine u dužini od 40 kilometara, očekuje se za desetak dana. Kako saznaju “Novosti”, građevinska dozvola je spremna, ali radovi mogu da krenu tek kada “Koridori Srbije” dostave dokaz o uplati republičke administrativne takse od 25 miliona dinara. Takođe, azerbejdžanski “Azvirt”, koji je glavni izvođač radova, treba da priloži licencu za mostove.\n“Koridori Srbije” treba da dostave Ministarstvu finansija potvrdu o započinjanju radova, kao i saglasnost na izbor podizvođača, a to su “Energoprojekt” i “Planum”. Kada se završi ova procedura, Ministarstvo finansija će za radove na deonici od Ljiga do Preljine uplatiti avans od 60 miliona evra.\nPlanirani auto-put Beograd – južni Jadran proteže se kroz teritoriju Srbije u dužini od 267 kilometara. Za deonicu Novi Beograd – Surčin – Obrenovac u dužini od 25 kilometra razmatra se inicijalna ponuda kineske kompanije “Čajna Šandong internešenel” za koncesiju. Deonicu od Uba do Lajkovca od 12,5 kilometara gradi domaći konzorcijum, a posao se finansira iz budžeta.


Izložba "Tri boje vina" ~ Mreza Kreativnih Ljudi\n16.12.15 desavanja, izlozbe No comments\nU sredu, 23. decembra 2015. godine u 16:30 časova u Galeriji nauke i tehnike SANU, Đure Jakšića 2, biće otvorena izložba „TRI BOJE VINA – Čovek i vino“ u organizaciji Prirodnjačkog muzeja. Autori izložbe su Aleksandra Maran Stevanović i Desa Đorđević Milutinović.\nDrugi deo izložbe „TRI BOJE VINA – Geologija i vino“ biće otvorena istog dana u 18 časova, u Galeriji Prirodnjačkog muzeja na Kalemegdanu.\nMultidisciplinarna izložba „Tri boje vina – Čovek i vino“ obuhvata botanički, agrikulturni, istorijski i etnološki aspekt uzgajanja vinove loze i proizvodnje i upotrebe vina. Izložba predstavlja sveobuhvatne informacije o kulturološki i civilizacijski veoma rasprostranjenom piću koje je neraskidivo povezano sa prirodom i prirodnim procesima, ali koje takođe ima višestruki značaj za čoveka, ne samo kao napitak već u određenoj meri i kao civilizacijski faktor.


Milioni autsajdera stiču prava na pasoš – Nadlanu.com\nMilioni autsajdera stiču prava na pasoš\nBUKUREŠT, 5. avgusta 2010. (Beta-AP) – Oko pet miliona građana Moldavije, Makedonije, Srbije, Ukrajine i Turske imaju mogućnost da dođu do pasoša EU putem brze procedure sticanja državljanstva koje tri zemlje Unije daju svojim etnički povezanim grupama ili manjinama van granica, piše u četvrtak u analizi agencija AP.\nU analizi se ukazuje da bi, kao posledica posebnih uslova za dobijanje pasoša koje daju Bugarska, Rumunija i Mađarska, oko pet miliona “autsajdera” moglo da bude članovi Unije, i da su to ljudi uglavnom iz najsiromašniji evropskih zemalja koje će jos godinama čekati na članstvo u EU.\nNe postoji sveobuhvatna procena, navodi AP, o tome koliko ljudi živi van granica Unije s pravom na dobijanje pasoša neke od zemalja EU, ali prema raspoloživim ciframa nagoveštava se da politika deljenja pasoša može da postane opterećenje za EU čije tržište rada se već smanjuje i gde raste neraspoloženje prema imigranitima.\nČlanice EU Rumunija i Bugarska već daju pasoše etnički povezanim grupama ili manjinama van svojih granica, a Mađarska planira isto da uradi od januara.\nTe mere se odnose na ukupno oko 4,7 miliona ljudi u Moldaviji, Makedoniji, Srbiji, Ukrajini i Turskoj. Cifra je dobijena sabiranjem broja Moldavac koji govore rumunski, slovenskog življa u Makedoniji, Mađara koji žive u Srbiji i Ukrajini i Turaka koji su pobegli iz Bugarske tokom komunističke ere. Svi oni imaju prava na državljanstvo EU po specijalnim programima.


RTCG - Radio Televizija Crne Gore - Nacionalni javni servis :: Politika :: ''Nova vlada da slijedi evropsku perspektivu''\n07. 10. 2020. 18:45 >> 18:47 0\nNjemačka je pratila izbore u Crnoj Gori, podrazumijeva se da priznaje njihove rezultate i naglašava važnost što skorijeg formiranja nove vlade, od koje Njemačka očekuje da dosljedno slijedi evropsku i euroatlantsku perspektivu, kao što je to bilo vidljivo kod stare vlade, onako kako smo navikli, kazao je ministar vanjskih poslova Njemačke, Hajko Mas, tokom današnjeg susreta sa predsjednikom Crne Gore, Milom Đukanovićem.\nMas je dodao da je Crna Gora pokazala kako se može konstruktivno djelovati i na Zapadnom Balkanu, a to nije nešto što se samo notira, nego se i poštuje u EU.\n''Njemačka ostaje posvećena saradnji u pogledu pružanja odgovora na posljedice pandemije Kovid-19 i izvan granica Evropske unije i u tome Zapadni Balkan ostaje jedan od prioriteta'', kazao je Mas.\nĐukanović je zahvalio Njemačkoj i njenoj Vladi na kontinuiranoj podršci Zapadnom Balkanu i Crnoj Gori, saopšteno iz kabineta predsjednika.\nOn je naglasio da integracija u EU ostaje strateški prioritet, i preduslov je stabilnosti i prosperiteta regiona.\nĐukanović je istakao važnost saradnje u oblasti pravosuđa i ekspertsku podršku Njemačke u oblasti vladavine prava koja je umnogome doprinosila savladavanju izazova na putu integracije.\n“Kao jedina zemlja kandidat sa otvorenim svim pregovaračkim poglavljima, Crna Gora je u poziciji da maksimalnu koncentraciju usmjeri na ispunjavanje privremenih mjerila u poglavljima 23 i 24, što bi omogućilo ulazak u fazu intenzivnog zatvaranja pregovaračkih poglavlja”, poručio je Đukanović.\nMinistar Mas je ocijenio da bi to doprinijelo dinamizaciji procesa, a podrška Njemačke takvim nastojanjima će biti nastavljena.\nOn je rekao i da je zadovoljan susretom i potvrdio je snažnu zainteresovanost Njemačke za aktuelnu situaciju u Crnoj Gori, dalje korake nakon nedavno održanih izbora i proces pristupanja EU.\nNa interesovanje njemačkog šefa diplomatije o procesima ekonomske integracije regiona, Đukanović se saglasio sa ocjenom da se, kada je riječ o novim inicijativama kao što je tzv. Mini-Šengen, poštujući sve što doprinosi regionalnoj saradnji, mora paziti da se ne dupliraju stvari, kao i da je Berlinski proces najbolji okvir za dinamizaciju saradnje i ekonomsko povezivanje u cilju napretka zemalja i integracije u EU.\n“Na bilateralnom planu, pozdravljena je saradnja u oblasti unutrašnjih poslova, odbrane i bezbjednosti i prepoznat obostrani interes za jačanje ekonomske saradnje i saradnju u oblasti zaštite životne sredine. Dvije zemlje imaju jasan interes da tijesno sarađuju i nastave dosadašnjim putem”, navodi se u saopštenju.\nMilo Đukanović Hajko Mas Njemačka-Crna Gora\nNa ponos vaših porodica i CG\n''Podrška novoj Vladi za održivost razvoja Budve''


Drama "Svetozar" u subotu i nedelju u SNP-u | Novosadski informativni portal 021\nDrama "Svetozar" u subotu i nedelju u SNP-u\n20:52 > 12:01\nDrama "Svetozar", nastala po tekstu jednog od najznačajnijih savremenih srpskih pisaca Milovana Vitezovića, a u dramatizaciji Spasoja Ž. Milovanovića, biće izvedena u subotu, 24. novembra ma sceni "Pera Dobrinović" Srpskog narodnog pozorišta.\nPredstavu režira Jug Radivojević, scenograf je Aleksandar Denić, kostimografkinja Tatjana Radišić, kompozitor Aleksandar Srebrić, lektor je Radovan Knežević, zadužen za scenski pokret i asistent reditelju je Igor Damjanović, stručni saradnik je dr Srđa Zlopaša.\nKroz život, delo i stradanje narodnog tribuna Svetozara Miletića prikazana je kompletna epoha srpske borbe za ostvarenje viševekovnog sna o prisajedinjenju.\nPraizvedba drame, kao jedan u nizu događaja koji su organizovani u SNP-u povodom obeležavanja stogodišnjice završetka Velikog rata i prisajedinjenja Vojvodine Kraljevini Srbiji, 1918-2018, biće u subotu s početkom u 19 časova.\nDramu Svetozar publika će moći da pogleda u nedelju, 25. novembra, na istoj sceni, s početkom u 19:30 časova, a ulaznice za ovo izvođenje su u prodaji su na Biletarnici SNP-a.\nPromocija knjige "Ostrvo pelikana" Miodraga Majića u Zenitu\nKnjiga "Ostrvo pelikana" Miodraga Majića biće predstavljena danas u knjižari Zenit.\nSutra i u subotu Dan blizanaca u Novom Sadu, pogledajte program\nDan blizanaca u organizaciji Centra za Bihejvioralnu genetiku Filozofskog fakulteta i Univerziteta u Novom Sadu, održaće se u petak i subotu, 25. i 26. juna u Novom Sadu.\nŠetnja pod zvezdama 4. jula na Fruškoj gori, u toku prijave\nŠetnja pod zvezdama biće organizovana u nedelju, 4. jula na Fruškoj gori.


DNEVNI KORONA RADAR Prva žrtva virusa u Srbiji, najcrnji dan od početka pandemije u Italiji, DRAMATIČNO U ŠPANIJI | Ivesti\nDruštvo DNEVNI KORONA RADAR Prva žrtva virusa u Srbiji, najcrnji dan od početka...\nDNEVNI KORONA RADAR Prva žrtva virusa u Srbiji, najcrnji dan od početka pandemije u Italiji, DRAMATIČNO U ŠPANIJI\nU 184 zemalja i teritorija od ukupno 195 korona virusom zaraženo je do danas ukupno 270.069 ljudi, 90.603 osobe su izlečene, a 11.271 je preminulo od posledica virusa.\nItalija je danas oborila još jedan crni rekord. U protekla 24 sata od korona virusa umrlo je 627 osoba u zemlji, što je najviše u jednom danu od početka epidemije pre mesec dana, a čime je ukupan broj žrtava porastao na 4.032. Italijanski zvaničnici kažu da je to porast broja umrlih za 18.4 odsto, a Italija je juče postala država sa najvećim brojem umrlih od korona virusa.\nDramatično je i u Španiji koja je trenutno treća najteže pogođena zemlja na svetu. Broj preminulih u zemlji sada je već premašio hiljadu, iako do pre samo nedelju dana nije bilo nijednog smrtnog slučaja u Španiji.\nKorona na mapi\nDrastičan skok u broju zaraženih desio se i Nemačkoj gde je u jednom danu obolelo 4.528 ljudi, ali je broj preminulih ostao relativno nizak – 59. U SAD je broj umrlih veći od 205, a broj zaraženih iznad 14.000. Kompletnu listu pogođenih zemalja i njihovu statistiku možete pogledati na ovom sajtu.\nPre nekoliko sati preminuo je muškarac iz Kikinde, star 59 godina, od korona virusa. To je saopštila premijerka Ana Brnabić. Ona je rekla da je žrtva dobila korona virus od čoveka čiji je sin bio u Milanu i koji se i sam bori sada za život.\nU Srbiji je do 18 časova registrovano 135 potvrđenih slučajeva korona virusa. Od poslednjeg izveštaja, u prethodnih 10 sati, testirani su uzorci 40 osoba od kojih je 17 bilo pozitivno i 23 negativno na novi korona virus.\nSrbija je danas zatvorila sve granične prelaze za drumski, železnički i rečni saobraćaj, a od podne je ukinut i i međugradski saobraćaj.\nVlada Srbije najavila je nove mere u borbi protiv korona virusa. Od sutra u 20 sati ukida se javni prevoz na teritoriji cele zemlje do daljnjeg, dok se u nedelju zatvaraju restorani, kafići i tržni centri.\nMinistar zdravlja Zlatibor Lončar doneo je naredbu o proglašenju epidemije u Srbiji izazvanu korona virusom. Ovo je tek četvrta proglašena epidemija u našoj zemlji u poslednjih 50 godina.\nU Hrvatskoj je danas registrovano novih 15 zaraženih korona virusom I sada ih je ukupno 128, saopšteno je na popodnevnoj konferenciji za novinare Nacionalnog štaba civilne zaštite. U Rijeci je hospitalizirano dete zajedno s roditeljima, a svi pozitivni su iz Primorsko-goranske Županije.\nU Crnoj Gori je danas zabeležen još jedan slučaj obolevanja od korona virusa, čime je broj zaraženih u toj zemlji porastao na 14.\nPoslanici bugarskog parlamenta odobrili su angažovanje vojske radi pomoći u sprovođenju mera za borbu protiv širenja virusa korona, uz mandat da koriste fizičku silu ukoliko to bude apsolutno neophodno.\nZa sličnu meru odlučila se i Italija koja će 149 vojnika uputiti u Lombardiju, svoju najteže pogođenu regiju.\nU Brazilu je danas proglašeno vanredno stranje. Popularnost predsednika Žaira Bolsonara je opala zbog načina na koji je upravljao krizom. On je kritikovao guvernere saveznih država zbog preduzimanja, kako je rekao, ekstremnih mera koje će naneti štetu ekonomiji.\nAustrija će produžti primenu restrikcija povodom epidemije virusa korona do 13. aprila, saopštio je danas premijer Sebastijan Kurc.\nViše od 65.000 penzionisanih lekara i medicinskih sestara u Engleskoj i Velsu ovih dana dobija pisma sa molbom da se vrate u sistem zdravstvene zaštite i pomognu u borbi protiv pandemije korona virusa.\nNešto slučno dešava se i u Španiji. Zbog sve većeg broja obolelih od korona virusa zdravstveni sistem u zemljii je pred kolapsom, pa će na posao biti vraćeni penzionisani lekari i medicinske sestre, a biće zaposleni i studenti poslednje godine medicine, kao i više medicinske škole. Špansko ministarstvo zdravstva najavilo je regrutaciju 50.000 novih zdravstvenih radnika.\nAko se šetači u Nici, na francuskoj rivijeri, previše približe jedni drugima, dobiće upozorenje sa zvučnika na dronu koji nadzire situaciju na javnim mestima. Francuska policija je uspostavila saradnju nadzora dronom sa jednim privatnim operaterom, a uskoro se može očekivati i drugi dron u Kanu sa istim zadatkom.\nNemačka bi mogla da uvede policijski čas širom zemlje, koja ima 83 miliona stanovnika, ukoliko ljudi ne budu poštovali preporuku o držanju međusobnog rastojanja ovog vikenda da bi se sprečilo širenje virusa korona.\nU Argentini je usvojen dekret koji propisuje obaveznu samoizolaciju za sve građane zemlje u cilju prevencije širenja korona virusa.\nPrethodni tekstRTS :: Devet godina „arapskog proleća“\nSledeći tekstMiodrag Kostić ustupa svoj hotel u Novom Sadu državi na korišćenje u borbi protiv koronavirusa


Ispravka i izvinjenje španske TV zbog nepominjanja srpskih žrtava Jasenovca\nIspravka španske TV zbog nepominjanja srpskih žrtava Jasenovca\nMADRID, NOVI SAD - Španska nacionalna televizija je, posle žalbi mnogobrojnih gledalaca i potomaka žrtava Nezavisne države Hrvatske (NDH), večeras emitovala ispravku emisije o ubistvima ustaškog zločinca Maksa Luburića, u kojoj nisu pomenute srpske žrtve koncentracionog logora Jasenovac.\nIspravka je najavljena nakon što su gledaoci i potomci žrtava uputili niz žalbi, a zatim pokrenuli i peticiju preko interneta, koju su uz 600 potpisnika, podržali i Odbor za Jasenovac Svetog sinoda SPC, Institut za istraživanje Jasenovca iz Njujorka, Ambasada Srbije u Španiji i Centar Simon Vizental iz Jerusalima.\nSrbi zaboravljeni čak i pri nabrajanju\nBranitelj prava gledalaca Elena Sančes Kabaljero odgovorila je na žalbe povodom 15-minutne reportaže "Ubistvo Visentea Peresa", emitovane 17. septembra, u vodećoj informativnoj emisiji RTVE "Nedeljni izveštaj" (Informe semanal), koja nije pomenula srpske žrtve koncentracionog logora Jasenovac.\nReportaža je posvećena ubistvu ustaškog zločinca Luburića, koji se pod imenom Vinsente Peres skrivao po Španiji.\nFajgelj: Prekretnica nakon 20 godina prećutkivanja srpskih žrtava\n"Ukoliko ispravka bude zadovoljavajuća, 5. novembar će ući u istoriju kao prekretnica nakon tačno 20 godina nekontrolisanog prećutkivanja srpskih žrtava, a ukoliko ne bude zadovoljavajuća, radiće se o nesumnjivom poricanju genocida", ocenio je pokretač akcije protiv španske televizije dr Andrej Fajgelj, Novosađanin i profesor francuskog jezika na kragujevačkom univerzitetu.\nPRILOG RTVE: NO SE MENCIONO A LAS VICTIMAS SERBIAS\nIzvor: RTV, 5. 11. 2011.


Nezadovoljni navijači zahtijevaju kartu više - Portal 072info\n26. Septembra 2013. Vrijeme objave: 21:15 sati\nU nekoliko gradova Bosne i Hercegovine, pa i u Zenici, od jučer popodne ljubitelji nogometa čekaju u dugim redovima, kako bi došli do ulaznica za nogometni susret između reprezentacija BiH i Lihtenštajna, koji se igra na Bilinom polju, 11. oktobra, sa početkom u 20 sati.\nBiće to prvi među dva za BiH odlučujuća susreta uoči kvalifikacija za Svjetsko prvenstvo u Brazilu. Našoj reprezentaciji su preostali susreti protiv Lihteštajna i Litvanije. Pred poslovnicom Centrotransa, u Masarikovoj ulici u Zenici, uz jako policijsko obezbjeđenje, od jučer popodne i danas, kada je počela zvanična prodaja ulaznica, nalazi se na stotine navijača.\nObezbijeđeno je i pušteno u prodaju 10.400 ulaznica, po cijenama 40 KM za zapadnu, 30 KM za istočnu, 20 KM za sjevernu i južnu tribinu.\nU BiH registrirano 553.036 nezaposlenih osoba


Dr Mirjana Kranjac posetila kompanije koje su unapredile poslovanje uz pomoć podsticajnih sredstava Sekretarijata za privredu – Покрајински секретаријат за привреду и туризам\nPoseta kompaniji ,,Image Sport” Novi Sad\nPomoćnica pokrajinskog sekretara za privredu, zapošljavanje i ravnopravnost polova, za oblast zapošljavanja, preduzetništva i zanatstva, dr Mirjana Kranjac, posetila je danas kompanije ,,Image Sport“ i ,,Led Studio“ iz Novog Sada, koje su učešćem na prošlogodišnjem konkursu Sekretarijata opredeljenim sredstvima uspele da unaprede svoje poslovanje i proizvodnju.\nPokrajinski sekretarijat za privredu godinama vodi aktivnu politiku unapređenja oblasti preduzetništva i zapošljavanja u AP Vojvodini, jer je razvijanje ovih oblasti od velike važnosti za dalji tok privrednog razvoja u Pokrajini.\nDr Kranjac je stava da je važno pokrenuti lančanu reakciju, tačnije podsticanjem privrede, motivisanjem preduzetnika, te unapređenjem zapošljavanja i otvaranjem novih radnih mesta, povećaće se i kupovna moć građana, a samim tim doći i do unapređenja u okviru samog sektora trgovine i usluga. ,,Neophodno je pratiti razvoj ovih kompanija i pomoći im i drugim vidovima podrške, mentorstvom, edukacijama, uvođenjem standarda i slično“, rekla je dr Kranjac.\nKompanija ,,Image Sport“ se već više od 30 godina uspešno bavi proizvodnjom i prodajom obuće i odeće, proizvodnjom sportske opreme za sve vrste sportova, kao i uslugom sito štampe i veza, dok je sportsku marku ,,Image“ ova firma razvila u saradnji sa najuspešnijim francuskim modnim brendovima kao što su Gerald Brem, Haiti Beach, Parachuting Paris, Kiddy, Naf Naf, i drugi. S druge strane, kompanija ,,Led Studio“ je orijentisana na izradu i održavanje reklamnih led panela, koji predstavljaju jedno od najboljih rešenja za isticanje sopstvenog reklamnog prostora na aobjektu, čime se postiže veća vizualna uočljivost čak i na maloj reklamnoj površini.\nPoseta kompaniji ,,Led Studio” Novi Sad\nObe kompanije su nakon uspešne aplikacije na konkurse Sekretarijata za privredu, realizovale svoje projekte u vidu unapređenja sopstvene poslovne politike, efikasnosti u radu, a uspele su i da unaprede svoje sektore za proizvodnju i pružanje usluga.


RTCG - Radio Televizija Crne Gore - Nacionalni javni servis :: Politika :: Krapović tražio sastanak za sedam dana\nSA KOALICIONIM PARTNERIMA 15. 06. 2019. 08:03 >> 08:00 2\nSA KOALICIONIM PARTNERIMA\nCentralna tema sastanka trebao je da bude protokol koji je Carević sklopio sa turskom kompanijom „Mia investments“ i koji je ozbiljno uzdrmao vladajuću koaliciju u tom gradu. Tim protokolom predviđeno je da opština turskoj kompaniji odobri gradnju luksuznog hotela „Mia Budva“ i dvije zgrade od po 15 spratova u krugu Jadranskog sajma, ali uz obavezu da turska kompanija uporedo izgradi i opremi vrtić na lokaciji koju odabere lokalna vlast.\nDio vladajuće koalicije predvođen Demokratama, a uz podršku Crnogorske i Građanskog pokreta Ura, tražio je ranije da Skupština opštine poništi taj protokol, te da Carević odustane od obećanja da će opština dati saglasnost za gradnju hotela i dvije petnaestospratnice. Carević je više puta naglašavao da protokol smatra dobrim i u interesu grada i da od njega neće odustati bez obzira na pritisak koalicionih partnera.\nNe dozvolimo DPS-u i liderima DF-a da uruše vlast u Budvi\n12. 08. 2019. 12


Žurku na glavnoj bini u 22.30 sati otvara zvezda u usponu Alis Merton čiji je hit "No roots" snažno odjeknuo Evropom I postavio je na vrh muzičkih top lista. Njen singl našao se i na vrhu poznate američke Billboard top-liste u kategoriji Adult Alternative Songs, te je time postala prva solo muzičarka kojoj je ovo pošlo sa rukom od Adele!Osim nastupa na Tvrđavi, ljubitelji EXIT festivala i ove talentovane devojke mogu u ovoj godini da očekuju i njen album prvenac, a do tada mogu da uživaju u njenom jedinstvenom glasu i zaraznim numerama.\nNakon nje, binu preuzima mladi di džej Martin Garrix. Sa samo 22 godine, Martin je ušao u istoriju elektronske muzike kao najmlađi dobitnik priznanja za najboljeg svetskog DJ-a, i to drugu godinu zaredom, ispred imena kao što su Calvin Harris, Tiësto, Armin Van Buuren, Hardwell, Dimitri Vegas & Like Mike, Eric Prydz i druge megazvezde. Garrix je eksplodirao na muzičkoj sceni 2013. godine sa gigantskim hitom "Animals", koji je osvojio svetske top liste i broji preko neverovatnih milijardu YouTube pregleda!\nAtmosferu na još viši nivo podići će slavni producent i di džej Dejvid Geta, koji je u razgovoru za Blic rekao da voli Srbiju i srpske fanove.\nOvaj Parižanin, nagrađen sa dva Gremija, nastupao je na najvećim festivalima i u najbitnijim svetskim klubovima, puštao je muziku na otvaranju Svetskog prvenstva u Francuskoj, a lista muzičara sa kojima je sarađivao počinje sa Sijom, Keli Rouland i ide preko Ašera, Nikol Šerzinger, Niki Minaž, Džesi Džej sve do Rijane.\nOvim odličnim saradnjama nastali su neki od njegovih najpoznatijih hitova su "Titanum", "Hey mama", "Sexy chick", "Play hard" "She wolf"...\nO Getinjoj liderskoj poziciji u muzičkoj industriji govore i podaci da Geta iza sebe ima više milijardi na striming servisima i preko 9 milijardi pregleda na svom zvaničnom Jutjub kanalu, neverovatnih 53 miliona fanova na Fejsbuku, kao i 48 miliona pratilaca na Tviter i 8.5 miliona na Instagram profilima.\nNa glavnu binu EXIT festivala dolazi I Mahmut Orhan koji se proslavio hitovima kao što su "Feel" i "6 days" I misteriozni američki hitmejker ZHU, te popularni amsterdamski bluz-fank bend My Baby, miljenici evropskih festivala, koji su svirali na gigantskom Glastonberiju čak šest puta!\nU isto vreme, na mts Dance Areni će se već najavljenom tandemu Tale of Us i beskompromisnoj tehno kraljici Nini Kraviz u nedelju uveče pridružiti i italijanski DJ maestro Joseph Capriati, harizmatični i nepredvidivi Danac Kolsch, prva dama berlinske elektronske scene Dana Ruh i izvanredni banjalučko-sarajevski dvojac After Affair.\nU plavim pantalonama, beloj majici i raskopačanoj košulji u tačno na 21.30 sata na glavnu binu izašla glavna zvezda večeri LP i svirajući gitari otpevala pesmu "Up Against Me".


Najava imenovanja Vuka Vukićevića podelila zaposlene - Kultura - Dnevni list Danas\nPočetna » Kultura » Najava imenovanja Vuka Vukićevića podelila zaposlene\nDa li će Narodna biblioteka Srbije do svog Dana, 28. februara, dobiti novog upravnika\nJ. Tasić22.02.2020. 11:29\nVlada Srbije nekoliko nedelja unazad nije se izjašnjavala o predlogu Ministarstva kulture i informisanja da za novog upravnika Narodne biblioteke Srbije imenuje Vuka Vukićevića, direktora Zavoda za proučavanje kulturnog razvitka i nekadašnjeg posebnog savetnika u Vlajkovićevoj broj 3.\nZa sada se ne zna da li će posle dva konkursa u poslednjih 10 meseci najstarija institucija kulture u Srbiji do svog Dana, 28. februara, dobiti novog upravnika. U Ministarstvu kulture i informisanja i u NBS niko ne želi da komentariše da li je nešto „zapelo“ u Vladi Srbije, koja ostaje u punom mandatu i posle raspisivanja predstojećih redovnih parlamentarnih izbora.\nU Ministarstvu kulture Danasu je zvanično potvrđeno da je ovaj resor podržao predlog UO NBS da se za novog upravnika Biblioteke imenuje Vuk Vukićević i sproveo sve neophodne radnje iz svoje nadležnosti u vezi sa konkursom.\n„Odluka o tome kada će se obrazloženi predlog naći na dnevnom redu sednice Vlade nije u nadležnosti Ministarstva“, odgovaraju u Vlajkovićevoj 3 na pitanje našeg lista da li je vlada odbacila prelog ili još nije stavljen na dnevni red.\nPredsednik Upravnog odbora NBS, profesor Veljko Brborić sa Filološkog fakulteta, objašnjava za naš list da je UO jednoglasno Ministarstvu predložio troje od šestoro kandidata za dužnost novog upravnika Biblioteke i „jednom od njih dao blagu prednost“.\nZa novog upravnika na drugom konkursu, koji je UO NBS raspisao krajem 2019 (prvi iz aprila poništilo je Ministarstvo kulture) prijavili su se: načelnik Centra za uzajamnu katalogizaciju Srbije u NBS Milorad Vučković, koji je od novembra prošle godine u penziji, aktuelni v. d. upravnika NBS, književnik Laslo Blašković, jedan od bivših upravnika NBS, istoričar Dejan Ristić, književni istoričar i privatni izdavač iz Kragujevca Nenad Kebara, književni kritičar i saradnik Instituta za srpsku kulturu u Leposaviću Jasmina Ahmetagić i Vuk Vukićević, direktor Zavoda za proučavanje kulturnog razvitka.\nU uži izbor ušli su Vučković, Blašković i Vukićević, a UO NBS je, prema rečima profesora Brborića, blagu prednost dao Vukićeviću.\nU znak protesta što je član UO iz ove ustanove Milka Stanišić podržala Vukićevićevu kandidaturu, Emina Čano Tomić, inače član Nadzornog odbora NBS, podnela je ostavku na članstvo u Izvršnom odboru Sindikata Biblioteke.\nMilka Stanišić je i predsednik IO Sindikata NBS. Podrška Vukićevoj kandidaturi, koji u radnoj biografiji nema bibliotekarsko iskustvo, a ne kolegi iz kuće, kako tvrde Danasovi izvori, podelila je zaposlene u NBS, gde mnogi u Vuku Vukićeviću vide „favorita“ Ministarstva kulture.\nMinistarstvo je zbog javnih tvrdnji Dejana Ristića da je odluka o izboru kandidata za upravnika NBS „dobro navigovana i sinhronizovana“, kao i da je na konkursu bilo nepravilnosti, prošle nedelje odgovorilo da „tokom postupka nijedan od kandidata nije uložio prigovor“ i da se Ristić naknadno oglasio.\nZbog odgovora Ristiću u spor se uključio i Nenad Kebara, koji je optužio Ministarstvo da zloupotrebljava i neovlašćeno koristi njegovo ime u javnoj polemici sa pobunjenim kandidatima koji ukazuju na neregularnosti u procesu izbora novog upravnika NBS. Sa primedbama na sprovođenje konkursne procedure potom se oglasila i Jasmina Ahmetagić.\nPosle nekoliko promena tokom poslednja dva konkursa za upravnika, aktuelni članovi UO Biblioteke, koji su raspisali konkurs i sproveli proceduru određenu Zakonom o kulturi i Statutom NBS su: Veljko Brborić, Dragana Grujić, Dragana Tipsarević, Mirjana Stanišić i Aleksandar Jovanović. Ovaj UO je na zahtev Ministarstva kulture pre raspisivanja poslednjeg konkursa usvojio promenu dela Statuta NBS koji se tiče uslova za izbor upravnika.\nMinistarstvo negira rođačke veze i stranačko kadriranje\nPovodom nezvaničnih priča o navodnom srodstvu Vuka Vukićevića i resornog ministra Vladana Vukosavljevića, kao i dovođenja promene Statuta NBS u vezu sa Vukićevićevom kandidaturom, u Ministarstvu tvrde da je reč o spekulacijama. „Sa stanovišta Ministarstva kulture i informisanja i iz ugla primene zakona, direktori ustanova kulture biraju se na osnovu mišljenja upravnog odbora i nakon sprovedene procedure koja podrazumeva, između ostalog, predstavljanje programa kandidata i razgovor kandidata sa UO“, odgovor je Ministarstva na pitanje da li je mesto upravnika NBS, prema koalicionim dogovorima između vladajućih stranaka, „rezervisano“ za kadrove SPS.\n„Bitka“ za depo\nU bibliotekarskim krugovima spekuliše se da „bitka“ za mesto novog upravnika ima veze i sa sredstvima koje je Vlada Srbije najavila za proširenje i izgradnju novog depoa NBS. Iako se priča da je NBS ranije uplaćen novac navodno morala da vrati vladi zbog završetka radova na auto-putu „Miloš Veliki“, u Vlajkovićevoj 3 Danasu je zvanično rečeno da je Ministarstvo kulture u 2019. za izradu idejnog Projekta izgradnje-proširenja postojećeg depoa NBS, opredelilo dva i po miliona dinara, a da je u 2020. za izradu projekata-elaborata za izgradnju depoa opredelilo 23.920.000 dinara. U toku 2020. planira se: dobijanje lokacijskih uslova na osnovu idejnog rešenja, izrada projekta za građevinsku dozvolu sa tehničkom kontrolom, na osnovu kog se planira kapitalni projekat za 2021, elaborat o geotehničkim uslovima gradnje, elaborat energetske efikasnosti, elaborat zaštite od požara, projekat za izvođenje.\nNarodna bibilioteka SrbijeUpravnik bibliotekeVuk VukićevićBeograd


70 godina od usvajanja Evropske konvencije o ljudskim pravima - izazovi budućnosti - CEPRIS\nYou are here: Home / Lični stavovi / 70 godina od usvajanja Evropske konvencije o ljudskim pravima – izazovi budućnosti\nIzvor fotografije: Geralt/Pixabay\nEvropska konvencija o ljudskim pravima predstavlja najrazvijeniji međunarodni regionalni instrument zaštite ljudskih prava. Usvojena je pre sedam decenija, 4. novembra 1950. godine u Rimu, pod okriljem međunarodne organizacije koja se zove Savet Evrope. Do danas, ratifikovalo je ukupno 47 evropskih država, što znači da su se te države jedna drugoj obavezale da će poštovati i u potpunosti primenjivati odredbe Konvencije u odnosu na sva lica koja se nađu u njihovoj nadležnosti. Drugim rečima, svaka država ugovornica koja sumnja da neka druga krši prava pojedinaca garantovana Konvencijom, može protiv nje podneti predstavku nadzornom mehanizmu, Evropskom sudu za ljudska prava. Dodatno, i svaki pojedinac, bez obzira na državljanstvo ili kakav drugi lični status, koji smatra da mu je bilo koja država ugovornica povredila pravo zajemčeno odredbama Konvencije, može se obratiti Evropskom sudu za ljudska prava, pod uslovom da je prethodno iskoristio sva unutrašnja (nacionalna) pravna sredstva koja su mu na raspolaganju.\nOdredbe Konvencije su kratke, koncizne, katkad čak i šture. Moglo bi se pomisliti da nam ona usled takve nedorečenosti i ne garantuju mnogo. Zato je važno razumeti ulogu Suda.\nEvropski sud za ljudska prava, čije je sedište u Strazburu, sastavljen je od 47 sudija (svaki sudija stekao je taj status na predlog jedne od država ugovornica, ali funkciju vrši samostalno i u potpunosti nezavisno od države koja ga je kandidovala) i njegova primarna uloga jeste da odlučuje o osnovanosti predstavki koje upućuju države ili pojedinci. Međutim, u okvirima svojih presuda (od skoro i savetodavnih mišljenja), Evropski sud za ljudska prava kreativno i ekstenzivno tumači odredbe Konvencije i na taj način njenim kratkim redovima udiše život i pruža im značenja koja se nekada ne bi mogla ni pretpostaviti. Tako je, na primer, odredbu člana 8. koja garantuje pravo na poštovanje privatnog i porodičnog života, doma i prepiske, povezao sa zaštitom životne sredine, te utvrdio da je ovo pravo bilo povređeno u situaciji kada su ljudi živeli u blizini postrojenja za preradu otpada koje je emitovalo neprijatne i štetne gasove i dim (López Ostra v Spain). Dakle, u obrazloženjima svojih presuda, Sud zauzima stavove i postavlja standarde poštovanja ljudskih prava, koji se ne odnose samo na predmet o kome odlučuje, već te standarde kasnije primenjuje i u predmetima koji se pokrenu protiv drugih država ugovornica. Pojašnjenja radi, iako su okolnosti svakog konkretnog slučaja različite i verovatno nikada ne možemo pronaći dve identične situacije u ovim ili bilo kojim drugim sudskim predmetima, od suštinske je važnosti da svih 47 država budno prati praksu Suda i shodno njenom razvoju i toku na vreme prilagođava sopstveno postupanje i nivo zaštite ljudskih prava. Kada to ne čine, države se dovode u situaciju da ih Sud proglašava odgovornim za kršenje prava iz Konvencije, pozivajući se na svoju raniju praksu i standarde, umesto da su svoje zakonodavstvo i praksu blagovremeno izmenile i prilagodile instrukcijama iz prakse Suda (bez obzira što su one možda primarno upućene nekoj drugoj državi). To znači da su države, uz malo dobre volje i adekvatno informisanje njihovih organa, u situaciji da spreče sramotu izgubljenih sporova pred međunarodnim sudom i verovatno za njih važnije, da izbegnu plaćanje naknade štete zbog povrede ljudskih prava.\nAko ovo u potpunosti pojednostavimo, možemo zamisliti i sledeći primer. Odredbom člana 3. Evropske konvencije o ljudskim pravima propisana je apsolutna zabrana mučenja, nečovečnog ili ponižavajućeg postupanja ili kažnjavanja. Zabrana je apsolutna jer važi uvek i bez ikakvog izuzetka, dok bi za odgovor na pitanje šta sve podrazumeva mučenje, nečovečno ili ponižavajuće postupanje ili kažnjavanje morali da konsultujemo obimnu praksu Suda. Kao što se već može pretpostaviti, kreativnost Suda nije izostala ni kod ovog člana, pa su različiti oblici postupanja pod njega podvođeni, od kažnjavanja maloletnika bičem (Tyrer v UK) do izručenja lica u terminalnoj fazi bolesti državi u kojoj nema mogućnost da dobije adekvatnu terapiju (D. v UK). Međutim, za naš primer možemo uzeti situaciju koja izvesno jeste pokrivena članom 3, a odnosi se na telesno kažnjavanje pritvorenika. Zamislimo da okrivljeni, protiv koga se vodi krivični postupak, tokom svog boravka u pritvoru bude pretučen od strane stražara. Državni organi, umesto da sprovedu efikasnu i delotvornu istragu i utvrde okolnosti slučaja, te na kraju krajeva, i isplate adekvatnu naknadu okrivljenom, pokušaju da zataškaju stvar uz “uverljivo” objašnjenje da je okrivljeni sam sebi naneo teške telesne povrede u želji da se predstavi kao žrtva. Nakon što je bezuspešno iskoristio sve pravne lekove koji mu stoje na raspolaganju prema unutrašnjem pravu, okrivljeni se obratio Evropskom sudu za ljudska prava uz tvrdnju da mu je država povredila pravo garantovano članom 3. Evropski sud je razmotrio okolnosti slučaja i iz raspoloživih dokaza utvrdio da okrivljeni nikako nije mogao sam sebi da nanese povrede koje je imao (usled njihove pozicije i oblika), te proglasio državu odgovornom za povredu prava i naložio joj da podnosiocu predstavke (okrivljenom) plati naknadu štete. Dakle, umesto da je država poštovala okvire sopstvenog pravnog sistema, koji uključuje i poštovanje ljudskih prava garantovanih Konvencijom, dopustila je da njeni poreski obveznici plaćaju naknadu štete potencijalnom izvršiocu krivičnog dela. Jedini način da se izbegnu ovakve i mnoge druge apsurdne situacije jeste da svako od nas, od sudije do građanina, bude obavešten i poštuje prava i standardne Evropske konvencije o ljudskim pravima.\nS tim u vezi, čini se da ima potrebe razjasniti još jedno pitanje, a to je obaveznost poštovanja Evropske konvencije (a kao što je objašnjeno time i prakse Evropskog suda za ljudska prava). Iz perspektive međunarodnog prava, Konvencija predstavlja pravno obavezujuć međunarodni ugovor, čiju primenu i poštovanje procenjuje glavni sudski organ Saveta Evrope, Evropski sud za ljudska prava. Ipak, nadzor nad izvršenjem presuda Suda (čija je obaveznost propisana odredbom člana 46. Konvencije) vrše i drugi organi ove međunarodne organizacije, pre svega Komitet ministara, koji protiv države koja uporno odbija da izvrši presudu može usvojiti niz mera, a najstroža i krajnja je isključenje iz Saveta Evrope. Sa druge strane, na nacionalnom nivou, svaka država ugovornica se ratifikacijom ovog međunarodnog dokumenta obavezala da će njegove odredbe inkorporisati u svoj unutrašnji pravni sistem, čime one ne ostaju samo na nivou međunarodnopravnih obaveza države, već očigledno postaju ravnopravan deo nacionalnog pravnog sistema. Srbija je 2003. godine usvojila Zakon o ratifikaciji Evropske konvencije za zaštitu ljudskih prava i osnovnih sloboda („Sl. list SCG – Međunarodni ugovori“, br. 9/2003, 5/2005 i 7/2005 – ispr. i „Sl. glasnik RS – Međunarodni ugovori“, br. 12/2010 i 10/2015), a obaveza poštovanja važećih međunarodnih standarda i prakse međunarodnih institucija, poput Evropskog suda za ljudska prava, jasno je predviđena i odredbom člana 18. Ustava RS („Sl. glasnik RS“, br. 98/2006). Dakle, povredom ljudskih prava garantovanih Konvencijom, država zapravo krši ne samo svoje međunarodne obaveze koje je preuzela prema drugim državama ugovornicama, već istovremeno i odredbe svog unutrašnjeg zakonodavstva.\nNaposletku, nekoliko reči o dosadašnjem doprinosu Evropske konvencije o ljudskim pravima poštovanju ljudskih prava. Na prvom mestu svakako se izdvaja ukidanje smrtne kazne. Nije to bio ni jednostavan niti brz proces, ali je postepeno, usvajanjem najpre Protokola broj 6, a kasnije i Protokola broj 13. uz Konvenciju, smrtna kazna u potpunosti zabranjena, a Savet Evrope je odlučio da njeno ukidanje postane i jedan od uslova za dalje pristupanje Konvenciji. Od 1997. godine nijedan slučaj izvršenja smrtne kazne nije zabeležen u bilo kojoj od država ugovornica. Pod direktnim uticajem Suda države su unapredile svoja unutrašnja zakonodavstva u pogledu skoro svakog prava i slobode garantovanog Konvencijom. Samo neki od primera (jer bi iscrpna analiza doprinosa Suda izmeni i unapređenju nacionalnih okvira zaštite ljudskih prava zahtevala nekoliko stotina stranica), odnose se na materijalne i procesne garancije pravičnog suđenja, ravnopravnost, rodno zasnovano nasilje i prava transrodnih osoba, zaštitu prava dece, slobodu medija, položaj pritvorenika, dekriminalizaciju homoseksualizma ili slobodu okupljanja i udruživanja.\nDanas, 70 godina nakon usvajanja Evropske konvencije o ljudskim pravima, države ugovornice suočavaju se sa pandemijom svetskih razmera, krizom kakvu do sada nisu ni iskusile niti predvidele. Izvesno je da to nije samo kriza sistema zdravstvene zaštite i ekonomskog položaja država, već i kriza poštovanja i zaštite ljudskih prava i sloboda. S obzirom na to da ugovornice Konvencije do sada nisu bile suočene sa potrebom da uvode masovne karantine, ograničenja i zabrane slobode kretanja, prava na privatan i porodičan život, slobode udruživanja i okupljanja ili ograničenja prava na obrazovanje i prava na imovinu, jasno je da je praksa Suda u vezi sa ovim pitanjima veoma ograničena. Organ koji je do sada preuzimao inicijativu i najčešće bio vodič razvijanja i poštovanja ljudskih prava, to trenutno ne čini, jer se od njega nikada nije zahtevalo da razmatra i da se izjašnjava o merama i načinima za suzbijanje i borbu protiv smrtonosnog virusa koji ugrožava milione ljudi i njihovog odnosa sa poštovanjem ljudskih prava pojedinaca. Jasnim se čini da je ta njegova uloga sada važnija nego ikada i on će je izvesno preuzeti pre ili kasnije. Do tada, preostaje nam da se bliže upoznamo sa njegovom dosadašnjom praksom, stavovima i presudama, jer samo na taj način možemo spoznati sadržinu prava koja su nam garantovana Evropskom konvencijom o ljudskim pravima, odnosno naučiti da prepoznamo njihovo kršenje, kako u redovnim okolnostima, tako i tokom aktuelne pandemije.\nAutor teksta je Ana Zdravković – doktorantkinja Pravnog fakulteta Univerziteta u Beogradu i članica Centra za pravosudna istraživanja – CEPRIS


Posjeta zamjenika ministra odbrane BiH Emira Suljagića i Borisa Jerinića 6.pješadijskoj brigadi OSBiH\nZamjenik ministra odbrane BiH za politiku i planove dr. Emir Suljagić i zamjenik ministra za upravljanje resursima Boris Jerinić 15.10. 2015. godine posjetili su Komandu 6. pješadijske brigade OS BiH u kasarni „Kozara“ u Banja Luci. Goste je primio komandant 6. pbr brigadni general Radovan Ilić, sa saradnicima.\nCilj posjete je sagledavanje sveukupnih uslova života i rada u ovoj komandi, sticanje uvida u realizaciju planskih aktivnosti, te sagledavanje pitanja vezanih za bezbjednost lokacije i funkcionisanje sistema komandovanja, kontrole i komunikacija.\nU okviru posjete zamjenicima ministra odbrane BiH prezentiran je informativni brifing na kome su upoznati sa trenutnim stanjem u komandi i jedinicama 6.pbr, težišnim zadacima, kao i trenutnim aktivnostima jedinice i planovima za naredni period.\nInformativnom brifingu je prisustvovao i komandant Operativne komande OS BiH general major Dragan Vuković.\nZamjenici ministra Suljagić i Jerinić su se zahvalili na dobrodošlici, izražavajući zadovoljstvo posjetom i prezentiranim informacijama o aktivnostima 6.pješadijske brigade.\nNavedeni susret upriličen je u okviru posjete zamjenika ministra odbrane za politiku i planove i zamjenika ministra za upravljanje resursima lokacijama, komandama i jedinicama Oružanih snaga BiH.


Pumpa za gorivo predstavlja deo sistema za dovod goriva, koji još čine rezervoar za gorivo, cevovod goriva, prečistač za gorivo, ubrizgači, prečistač za vazduh i usisni vod. Sistem za dovod goriva ima veoma složen zadatak i zbog toga je veoma vašno da sve njegove komponente svoj posao obavljaju na adekvatan način.\nSistem za dovod goriva mora da proizvede smesu vazduha i benzina koja odlazi u motor i plai se pomoću sistema za paljenje. Paljenej mora da se dogodi u tačno određenom trenutku kako bi smesa sagorela u cilindru motora, pokrenula klipove i tako omogućila rad motora. Ukoliko smesa vazduha i benzina nije dobra ili ako vreme paljen ja nije precizno, motor neće raditi ili če raditi veoma loše.


Zašto je reforma javne uprave važna za žene? - Vijesti.me\nMeđutim, svaki javni proces donošenja odluka ima različiti uticaj na različite društvene grupe, pa i muškarce i žene. Rodno osjetljive reformske politike su neophodne kako bi obezbijedile jednak pristup žena i muškaraca državnim servisima, resursima, tržištu rada i jednakoj zastupljenosti na mjestima odlučivanja. Ravnopravnost žena i muškaraca je važan razvojni cilj sama po sebi, a ima odlučujući uticaj i na smanjenje siromaštva i podsticanje inkluzivnog rasta i razvoja društva. Ipak, procesi kao što su planiranje, budžetiranje i administracija, često se smatraju rodno neutralnim, pa je rodna dimenzija reforme javne uprave u Crnoj Gori slabo vidljiva , kako u retorici onih koji vode ovaj proces, tako i u aktuelnoj Strategiji i Akcionom planu reforme javne uprave.\nOhrabrenje donekle predstavlja činjenica da se povećava broj žena na mjestima odlučivanja i da, prema poslednjim dostupnim izvještajima, učešće žena na višim pozicijama u sektoru javne uprave nije daleko od evropskog prosjeka. Međutim, to često nije garancija da će rodna perspektva biti uključena u političke i druge diskusije. To ne garantuju ni specifične politike koje uređuju pitanja rodne ravnopravnosti i položaja žena, dok god se njima bave isključivo žene i dok god ne postoji jasna politička volja većine da se one efikasno sprovode. Politička volja znači jasnu alokaciju ljudskih i finansijskih resursa za realizaciju predviđenih mjera i aktivnosti, ali i praćenje stvarnog uticaja na kvalitet života žena, a samim tim i ostatka društva. Ona se ne očituje u izvještajima o primjeni sektorskih strategija poput Strategije za postizanje rodne ravnopravnosti, Strategije zaštite od nasilja nad ženama i nasilja u porodici i sl. koji sadrže samo informacije o realizovanim aktivnostima, ali ne i informacije o njihovom stvarnom uticaju na živote žena u Crnoj Gori. Osim toga, ne bave se problemima u primjeni i ne obezbjeđuju preporuke za unaprjeđenje stanja. U državnom budžetu nijesu opredijeljena dovoljna sredstva za finansiranje politika (rodno budžetiranje) koje se odnose na postizanje rodne ravnopravnosti , već njihova realizacija zavisi od donatorskih sredstava, bez informacija o tome koji iznos sredstava obezbjeđuje država , a koji donatori.\nStoga bi rodna analiza i rodno budžetiranje trebali biti obavezni dio svake inicijative za izradu ili izmjenu javnih politika, što je uostalom, obaveza propisana Zakonom o rodnoj ravnopravnosti. Na taj način bi se obezbijedilo da reforma javne uprave bude zasnovana na specifičnim potrebama žena i muškaraca - pogotovo žena i muškaraca iz siromašnih i marginalizovanih zajednica i da osigura da javne politike, investicije i usluge bolje reaguju na potrebe zajednice.\nAutorka je izvršna direktorica Centra za ženska prava


Lider koalicije „Mir je naša nacija“ Aleksa Bečić sastao se sa predstavnicima misije ENEMO\nLeave a Comment on Lider koalicije „Mir je naša nacija“ Aleksa Bečić sastao se sa predstavnicima misije ENEMO\nDanas su u prostorijama Demokratske Crne Gore o izbornom procesu i izbornim uslovima u Crnoj Gori razgovarali predsjednik Demokrata i lider koalicije „Mir je naša nacija“ Aleksa Bečić i šef misije ENEMO (Evropska mreža organizacija za monitoring izbora), Gianluca Passarelli. Delegaciju ENEMO činili su i Pierre Peytier analitičar izborne kampanje i Nikolina Stepanović, saradnica šefa misije.\nBečić je uputio dobrodošlicu predstavnicima ENEMO u Crnoj Gori i informisao ih o programu Demokrata, razvoju stranačke infrastrukture i rezultatima koje je Demokratska Crna Gora ostvarila od osnivanja 2015. godine do danas. Aleksa Bečić je gostima rekao da su tri ključna cilja Demokrata i velike građanske opozicione koalicije “Mir je nasa nacija”, pomirenje, moralna obnova crnogorskog društva i ekonomska obnova Crne Gore i da za sva tri cilja Demokrate imaju plan kako da se ti ciljevi ostvare. Predstavnike ENEMO posebno je interesovalo mišljenje gospodina Bečića o izbornim uslovima uoči održavanja parlamentarnih i lokalnih izbora u Crnoj Gori i predlozima Demokrata za reformu izbornog sistema.\nU otvorenom razgovoru, predsjenik Bečić je informisao goste da je Demokratska Crna Gora pripremila 16 zakonskih projekata i preko 200 konkretnih rješenja kao dio paketa neophodne reforme izbornog zakonodavstva u Crnoj Gori. Aleksa Bečić je ukazao i na probleme koje građani Crne Gore, a posebno učesnici u izborima imaju sa nemogućnošću valjanog monitoringa biračkog spiska i promjena u njemu.\nPredstavnici ENEMO upoznati su i sa detaljima brojnih afera koje prate izborni proces u Crnoj Gori od 2014. godine u Crnoj Gori do danas, a od kojih ni jedna nije dobila ni svoj pravni ni politički epilog.\nSagovornici su se saglasili da je evropski put budućnost države Crne Gore i njenih građana i da cilj treba da bude da i u Crnoj Gori treba da postoje Evropski standardi u pripremi i organizovanju izbora. Gospodin Bečić je potvrdio svoju i privrženost partije čiji je predsjednik vrijednostima vladavine prava,pravne države i političkog prularizma i izrazio očekivanja da će promjena vlasti nakon 30 godina donijeti i odgovarajuće uslove za razvoj Crne Gore kao savremene, evropske, prosvećene i države koja se temelji na načelu vladavine prava.\nTags: Aleksa Bečić featured izbori u cg predstavnici mreže enemo SASTANAK\nPrevious Entry Isplata jednokratne pomoći od ponedjeljka\nNext Entry SDT ćuti o aferi “Možura”


Đuričin: Srbija u pred fazi kliničke smrti | SEEbiz.eu\nObjavljeno: 13.05.2015 / 10:12\nTo je izjavio profesor Ekonomskog fakulteta Dragan Đuričin ali i naglasio da sledeća faza treba da bude podizanje nivoa privrednih aktivnosti i reindustrijalizacija zemlje.\nBudžetski deficit je značajno redukovan, a od negativnih projekcija rasta sada se očekuje bar nulta stopa ili pozitivan privredni rast na kraju godine i to je ohrabrenje, rekao je Đuričin i naglasio da je neophodno podizanje nivoa ekonomske aktivnosti u Srbiji.\nŠto se vraćanja na stari nivo plata i penzija, MMF, kako je istakao, insistira da se ukupni troškovi za plate smanje na sedam odsto BDP-a, a za penzije na 11 odsto i naglasio da će Vlada morati toga da se drži jer je to preduslov sporazuma iz predostrožnosti sa MMF-om. On smatra da nije održivo podizati plate i penzije pre nego što se stvori prostor za to povećanje iz privrednog rasta i naglašava da bi Vlada morala da vodi računa ne samo o sadašnjim već i budućim generacijama, posebno kada se ima u vidu da se uzimaju novi krediti da bi se finansirao deficit.\nOhrabrujući su rezultati fiskalne konsolidacije u prva četiri meseca ove godine, ali treba imati u vidu da je snaga srpske ekonomije sada takva da smo u pred fazi "kliničke smrti" i to najviše zbog deindistrijalizacije koja je sprovođena prethodnih godina i zato što naša ekonomija zavisi od uvoza i strane štednje, istakao je Đuričin i ponovio da je jedini izlaz reindustrijalizacija.\n"Finansijaka konsolidacija je nužno zlo, a posle toga treba da usledi faza investicija i restrukturiranja", dodao je Đuričin i naglasio da je sada potreban industrijski i socijalni razvoj zemlje, uz podršku države, a ne da se sve prepusti "nevidljivoj ruci tržišta".\n"Nevidljiva ruka tržišta više ne sme da bude alibi ni jednoj vladi u Srbiji za nečinjenje, jer se to promenilo i u ekonomskoj teoriji i praksi", kazao je Đuričin.\nSada više ne treba da bude reči o tome da li postoji politička volja za reindustrijalizaciju u Srbiji, sada je to neminovnost, poručio je Đuričin, istakavši da za to treba dosta vremena i sredstava, ali to ne može spontano i "nevidljivom rukom tržišta" već uz sistemski plan Vlade.\nOn je naglasio da je makroekonomske mere u Srbiji ubuduće treba da budu u funkciji privrednog razvoja i u skladu sa potrebama preduzeća.\nKada je reč o zahtevima MMF-a za povećanje cena struje, Điričin je ocenio da je prirodno očekivanje MMF-a da počne otklanjenje cenovnih dispariteta, među kojima su najznačajnije cene struje, kao i da resursi koje kontroliše država budu ekonomski održivi.\n"Ne može to više da se odlaže i moramo se prilagoditi na trend rasta cena struje bar kao u regionu", ocenio je Đuričin.\nTagovi: Dragan Đuričin, srpska ekonomija, Vlada Srbije, MMF


Novosti iz kompanije "Google": Evo šta je u planu da se ukine - Naši u svetu\nObjavljeno 17/01/20 u 21:30\nGoogle kontroliše način na koji većina sveta surfuje internetom, a njihov pregledač Chrome koristi više od pola svetske populacije. Ta kompanija sada želi da promeni način na koji druge kompanije i oglašivači prate milione Chromeovih korisnika, prenosi Telegraf.\n“Korisnici zahtevaju veću privatnost – transparentnost, mogućnost izbora i kontrolu nad upotrebom njihovih podataka – zbog čega je jasno da ekosistem interneta treba da evoluira kako bi udovoljio sve većem broju ovakvih zahteva”, kaže Šu.\n“Neki pregledači su reagovali na zahteve korisnika blokiranjem kolačića treće strane, ali mi smatramo da to dovodi do nenameravanih posledica, koje negativno utiču i na korisnike i na ekosistem interneta”, izjavio je on.\n“Blokiranje kolačića bez pronalaženja drugog načina za plasiranje relevantnih reklama znatno smanjuje primarni izvor prihoda izdavača, što ugrožava budućnost interneta”, piše u saopštenju.\n“Drugi pretraživači žele da ograniče kolačiće treće strane, motivisani sve većim korisničkim nezadovoljstvom. Previše reklama targetira korisnike na osnovu posete određenim sajtovima, pa su ljudi sve više svesni da se njihovo pretraživanje prati širom interneta”, kaže Džastin Brukman, direktor na odseku privatnosti potrošača i tehnološke politike u neprofitnoj organizaciji Consumer Reports.\n“Google, sa druge strane, deluje zainteresovano da očuva praćenje treće strane – ali kako su kolačići krhki i napadaju se sa svih strana, zato Google istražuje druge metode praćenja u pretraživaču”, dodao je Brukman.


Srbija/Vize : Zajedničko saopštenje 17 zemalja Evrope. - La France en Serbie\nNaslovna strana > Arhiva > Aktuelnosti > Francuska i Srbija > Srbija/Vize : Zajedničko saopštenje 17 zemalja Evrope.\nSrbija/Vize : Zajedničko saopštenje 17 zemalja Evrope.\nNa osnovu rasprava tokom poslednjeg saveta za pravne i unutrašnje poslove Evropske unije vezana za proces liberalizacije viznog režima u korist Srbije, na inicijativu Francuske, usvojeno je danas sledeće saopštenje o proširivanju režima besplatnih viza.\n"Zajedničko saopštenje Francuske, Slovenije, Austrije, Češke republike, Danske, Estonije, Grčke, Italije, Litvanije, Luksemburga, Kipra, Mađarske, Norveške, Nemačke, Slovačke, Španije, i Švedske.\nEvropska komisija i Slovenija kao predsedavajući pozvali su u petak 18. aprila zemlje članice Evropske unije da olakšaju izdavanje viza sa građane Srbije i drugih zemalja zapadnog Balkana u perspektivi potpune liberalizacije viznog režima. Takođe, on predstavlja i znak da je Evropska unija u celini voljna da podrži stremljenje Srbije ka Evropi.\nPored podrške Srbiji kako bismo joj pomogli da se približi Evropskoj uniji, odlučili smo da - u korist Srbije - u potpunosti iskoristimo fleksibilnost na koju je ukazala Evropska komisija kako bi se besplatne vize bile izdate svim pojedinačnim podnosiocima zahteva gde za to postoji mogućnost a u punoj saglasnosti za šengenskim propisima. Evropska komisija procenjuje da bi to trebalo da omogući izdavanje besplatnih viza za gotovo 80 procenata građana. Dakle, ubuduće će i većina mladih ispod 25 godina moći da dobije besplatne vize . "\nAmbasada Francuske počinje da primenjuje ove smernice od danas imajući za cilj i da obezbedi besplatne vize sa sve mlade ispod 25 godina kao i za bližu rodbinu srpskih državljana koji imaju prebivalište u Francuskoj.\nU Beogradu 6.maja 2008.


Tanjug 16. decembra 2020. 23:34\nLJUBLJANA – Savez Srba Slovenije tražiće od slovenačke Vlade da u popis stanovništva naredne godine bude uključeno i izjašnjavanje o verskoj i nacionalnoj pripadnosti, što bi pomoglo naporima da srpska zajednica u toj državi ostvari veća prava, poput dobijanja dvojnog državljanstva i statusa nacionalne manjine.\nPredsednik Saveza Srba Slovenije Vladimir Kokanović rekao je da će Savez zatražiti od slovenačke Vlade da razmotri promenu propisa o popisu stanovništva kako bi svi ljudi koji žive u Sloveniji mogli da se izjasne o verskoj i nacionalnoj pripadnosti.\nOn je za Sputnjik rekao da je izjašnjavanje po verskoj i nacionalnoj osnovi u skladu sa Ustavom Slovenije i da je važno da inicijativa bude razmatrana do kraja godine.\nGeneralni sekretar Saveza Danijel Igrec ističe da nedostatak zvaničnih podataka o broju Srba u Sloveniji otvara prostor za manipulacije sa njihovim realnim brojem u toj zemlji, ali da oni ne pričaju samo o pravima i interesima srpske zajednice, već da traže da to pravo bude priznato svim narodima u Sloveniji, pa i Slovencima.\n„U tom pogledu, ohrabruju nas poruke koje dolaze iz dela vladajućih struktura u Sloveniji, da je neophodno da se ta mogućnost ponovo uvrsti u popis,“ objasnio je Igrec.\nOn je rekao da će pokušati da pokrenu i postupak za dobijanje statusa Saveza u javnom interesu, čime bi stekli pravo na određena sredstva iz budžeta za promociju kulturnih i obrazovnih delatnosti.\nKokanović je naveo da je od oktobra u školstvo uvedena dopunska nastava srpskog jezika, za koju se prijavilo oko 1.500 dece.\nPopis stanovništva u Sloveniji trebalo bi da bude sproveden sledeće godine.\nZbog zakonskih promena i regulative EU, u Sloveniji se popis stanovništva godinama sprovodi isključivo statistički, bez vođenja evidencije o verskoj i nacionalnoj pripadnosti stanovništva.\nPrema podacima poslednjeg popisa u kojem su beleženi i ti podaci, sprovedenog 2002. godine, utvrđeno je da u Sloveniji živi skoro 40.000 Srba, koji su tada činili dva odsto stanovništva.\nPrema pojedinim procenama, u Sloveniji trenutno ima i do 150.000 Srba i najbrojnija su manjinska nacionalna zajednica u toj zemlji.\nSrbi za razliku od Italijana, Mađara i Roma, kojih je znatno manje, nemaju status nacionalne manjine.


Početna / Vesti / Humanitarni koncert za pomoć poplavljenom stanovništvu\nNa koncertu će nastupiti poznati beogradski muzičar, multiinstrumentalista Slobodan Trkulja sa svojim ansamblom Balkanopolis i specijalni gosti, najpoznatija portugalska fado pevačica Mariza, američka soul i džez pevačica Oleta Adams, mlada arapska zvezda Majsa Kara i kompozitor i pevač iz Senegala, Baba Mal.\nKako je danas na konferenciji za novinare rekao autor projekta Trkulja ovim humanitarnim koncertom obeležiće se godinu dana velike solidarnosti u vreme poplava iz maja 2014. godine i označiti početak kampanje prevencije, da nam se isto nikad više ne ponovi.\nDirektor Kancelarije za pomoć i obnovu poplavljenih područja Marko Blagojević zahvalio je Slobodanu Trkulji i njegovom timu na pomoći.\n"Mi krećemo od nule i potrebna nam je sva pomoć i nema vrata na koja nećemo zakucati da dobijemo pomoć za prevenciju od elementarnih nepogoda kojih je u Srbiji mnogo", rekao je Blagojević.\nOn je dodao da koncert dolazi u pravom trenutku, kada kao zemlja počinjemo da se bavimo prevencijom, nacionalni program za upravljanje rizicima od elementarnih nepogoda je usvojen u decembru prošle godine a napravljen je u saradnji sa najboljima u toj oblasti - Svetskom bankom, Ujedinjenim nacijama, Evropskom unijom, Ambasadom Švajcarske.\nZa njegovu realizaciju potrebna je sva raspoloživa pomoć, dobrodošla je pomoć muzičara kao što je Trkulja da se pokrene svest građana o neophodnosti prevencije.\n"Prevencija je nešto čime država mora ozbiljno da se bavi, ali bez građana i njihove podrške i saradnje to će biti skoro nemoguće", istakao je Blagojević.\nLajt motiv koncerta je solidarnost, Grad Beograd je obezbedio besplatnu salu u udarnom majskom terminu, a umetnici nastupaju bez honorara, rekao je Trkulja.\nOn je pozvao publiku da dođe u što većem broju i tako iskaže svoju solidarnost kao i društveno odgovorne firme da pomognu kupovinom VIP ulaznica koje su namenjene isključivo njima.\nKarte su puštene u prodaju danas a sav prihod od prodatih ulaznica biće namenjen područjima koja su pogođena prošlogodišnjim poplavama.


Više o KN EuroDirect\nSa našom flotom od preko 5.000 kamiona kao i sa dugoročnim partnerstvima sa prioritetnim podugovaračima (prevoznici), dajemo maksimum kapaciteta i fleksibilnosti za sve Vaše potrebe u logistici i međunarodnom transportu.\nPreuzimajući i isporučujući direktno sa jednim vozilom (bez pretovara), Kuehne + Nagel Srbija može obezbediti više sigurnosti u prevozu robe i izuzetna tranzitna vremena, zbog smanjene manipulacije. Naš tim iskusnih logističkih specijalista je potpuno fokusiran na obezbeđenje najviših poslovnih standarda, osiguravajući da Vaše pošiljke stignu na odredište sigurno, na vreme i u odličnim uslovima.\nPosvećenost svakom klijentu, kombinovana sa posebnim znanjem i ekspertizom koje nude zaposlenici Kuehne + Nagel Srbije, je osnova našeg uspeha. Možete se osloniti na proverena i pouzdana logistička i transportna rešenja (za izvoz i uvoz) - krojena prema zahtevima različitih poslovnih sektora - da budu Vaš prolaz iz Srbije na tržišta širom Evrope.\nDa bismo Vam omogućili da odgovorite brzo, fleksibilno i individualno na tačne zahteve Vašeg lanca snabdevanja, naši paketi kompletne logistike mogu obezbediti dodatnu vrednost uključujući sledeće usluge, na Vaš zahtev\nDajte Vašim pošiljkama pouzdan tretman koje zaslužuju, dajući ih u ruke priznatog globalnog lidera. Kuehne + Nagel Srbija će više nego ispuniti Vaša očekivanja u profesionalnoj ekspertizi i kvalitetu usluge.\nElektronske kopije važne dokumentacije koja prati pošiljku\nPrilagođeni izveštaji (opciono)\nStatusi pošiljke u relanom vremenu (opciono)


Srbija - datum: 2020-12-23 MINISTAR UNUTRAŠNJIH POSLOVA SRBIJE ALEKSANDAR VULIN O HAPŠENJU DARKA ELEZA\nAleksandar Vulin Dokaz da niko nije iznad zakona i države\n– Predsjednik Srbije Aleksandar Vučić je objavio rat organizovanom kriminalu i mafiji, i on se ovako vodi. Hapšenje jednog od najzloglasnijih kriminalaca čije žrtve su građani i Srbije i Srpske dokaz je da će u obračunu sa mafijom prvi pasti najveći mafijaši – poručio je Vulin.\nOn je naveo da su juče pripadnici MUP-a Srbije postupajući po nalogu Posebnog odjeljenja Višeg suda u Beogradu uhapsili Eleza i priveli ga nadležnom sudu na dalje postupanje.\nOn je istakao da se rat protiv mafije vodi „uvijek i svuda”.\n– Predsjednik Vučić je objavio rat mafiji. Ko ga nije ozbiljno shvatio napravio je veliku grešku – poručio je Vulin.


Mađarska vlada poklonila Crnoj Gori 30 knjiga o ljudskim pravima - CdM\nMađarska vlada poklonila Crnoj Gori 30 knjiga o ljudskim pravima\nMinistarstvo za ljudska i manjinska prava dobilo je na poklon od Vlade Mađarske tridesetak knjiga iz oblasti zaštite i unaprjeđenja ljudskih i manjinskih prava, koji su direktan doprinos daljem jačanju kapaciteta tog resora.\nKako je saopšteno iz Ministarstva za ljudska i manjinska prava, prvi čovjek tog resora Mehmed Zenka susreo se sa članovima mađarske delegacije, koju predvodi državni sekretar za sigurnosnu politiku pri Ministarstvu vanjskih poslova i trgovine Peter Sztáray. Oni su crnogorskim kolegama u ime tamošnje vlade donirali knjige, koje će biti dostupne i zainteresovanim stručnjacima, studentima i akademicima izvan Ministarstva.\n“Ukoliko se potvrdi učinkovitost biblioteke, Mađarska će razmotriti mogućnost dalje podrške u vidu novih naslova u ovoj izuzetno važnoj oblasti za crnogorsko društvo i ukupan sistem pregovora o pristupanju budući da su temeljna prava bitan dio najvažnijeg pregovaračkog poglavlja 23”, navodi se u saopštenju.\nZenka je sa članovima mađarske delegacije razgovarao o napretku Crne Gore u procesu pristupanja EU i očekivanjima da bude prva naredna članica Evropske unije.\n“Pristupanje Crne Gore i drugih država zapadnog Balkana EU jedan je od prioriteta i mađarske diplomatije koja pruža svu potrebnu logističku podršku tom procesu”, istaknuto je na sastanku.\nSztáray je naveo da je rad mađarskih eksperata koji pomažu u pregovorima zemalja regiona sa EU jedna od najvidljivijih manifestacija tog političkog cilja.\nMađarska vlada već pruža direktnu stručnu pomoć i u vidu dva eksperta angažovanih na pružanju podrške unaprjeđenju pregovora sa Evropskom unijom u zemlji, a paralelno sa tim jačaju i kapacitete državne uprave Crne Gore. Pomenuti eksperti angažovani su u Ministarstvu za ljudska i manjinska prava i Kancelariji za evropske poslove.\nTagsbiblioteka donacija Evropska unija EU Mađarska Mehmed Zenka\nMene bi bilo sramota da primim vredan poklon i još o tome da pišem.\nMalo je to\nKurti: Pitanje demarkacije riješiti bez gubitnika\nSjednica Vlade sjutra u Pljevljima\nDačić: Crna Gora, Srbija i i BiH da nastupaju kao blok\nSudbonosno DA u crnogorskoj nošnji: Oženio se Stefan Mugoša\nDva marketa kompanije Voli radiće subotom do ponoći, IDEA, Aroma i Conto kao i do sada\nSlaba igra Budućnosti, plavi i dalje na nuli u Evrokupu\nUniverzitet Ministarstvu: Na osnovu čega se postdiplomci oslobađaju plaćanja\nDoktorka Hajdarpašić Drešević spasila život djetetu na Starom aerodromu\nDemokrate: Insinuacije o našim privatnim interesima su smijurije\nLažni policajac natočio gorivo i pobjegao: Platiće vam država\nDeripaska izgubio sporove protiv Crne Gore, da plati sve troškove\nU Podgorici uhapšene dvije osobe, oduzeto oružje, municija, dvije bombe\nBar: Nožem ranio cimera\nStoičkov u suzama traži drakonsku kaznu za Bugarsku\nNova metoda liječenja kancera će povećati procenat preživljavanja na 90 odsto


PCVesti - Toshiba otvara novi kol centar za korisnike u Srbiji\nKol centrom će upravljati Sellbytel, vodeća kompanija u oblasti modernih korisničkih usluga\nBeograd – Srbija, 8. mart 2012 – Kompanija Toshiba Evropa GmbH najavila je otvaranje novog kol centra koji će pružati telefonsku podršku za 6 zemalja jugoistočne Evrope: Češku Republiku, Slovačku, Srbiju, Hrvatsku, Rumuniju i Bugarsku, nakon što je prvi takav kol centar otvoren 6. februara u Istanbulu. Ovaj kol centar trenutno opslužuje korisnike u Grčkoj, a onaj u Pragu pokriva sve zemlje regiona. Imajući na umu posvećenost korisnicima, Toshiba primenjuje ovo jedinstveno rešenje kako bi ponudila najbolji mogući servis za korisnike u svim zemljama regiona. Specijalizovani operateri će odgovarati na pitanja u vezi sa laptopovima i televizorima, kao i nuditi savete i rešenja za eventuale probleme sa ovim tipovima proizvoda.\nKorisnici u Srbiji će moći da dobiju najbolju profesionalnu podršku koju nudi Toshiba pozivom na lokalni fiksni broj 0800/26-26-26, po standardnoj ceni poziva. Pozivi će preko VOIP-a biti preusmeravani u Prag, gde će srpski operater biti na raspolaganju za postprodajnu podršku ili za rešavanje mogućih problema. Kol centar se može dobiti telefonskim pozivom od ponedeljka do petka, od 9:00h do 18:00h.\nMarkus Kopold, direktor za usluge i brigu o korisnicima, za digitalne proizvode i usluge za centralnu i jugoistočnu Evropu, Tursku i Izrael, ovim povodom izjavio je sledeće: „Drago nam je što smo otvorili drugi Toshiba kol centar za naš region. Na ovaj način se trudimo da pokažemo svoju posvećenost korisnicima. Konstantno uvodimo inovacije i pokušavamo da pronađemo najbolja rešenja kako bi svojim korisnicima ponudili najbolje usluge pre kupovine i tokom korišćenja računara ili televizora, kao i rešenja nakon kupovine.“\nOperater kol centra ima dva glavna zaduženja: prvo je da proceni da li je problem korisnika vezan za hardver, a ako jeste, onda da mu preporuči najbližeg partnera za servisiranje kako bi klijentu ponudio najbolje rešenje. Ostali problemi se mogu rešiti telefonom, u skladu sa savetima stručnih operatera kompanije Toshiba: u takve probleme spadaju nedostajući ili neispravan drajver, različita podešavanja i ažuriranje. Osim toga, operateri kol centra nude savete u slučaju da korisnik ima problem sa registracijom ili obezbeđivanjem dodatne garancije.\nO kompaniji Toshiba Evropa GmbH\nToshiba Evropa GmbH (TEG) je ogranak u punom vlasništvu kompanije Toshiba Corporation iz Tokija, globalne korporacije sa istorijom dugom više od 130 godina. Toshiba je jedan od svetskih lidera i inovatora u pionirskoj visokoj tehnologiji, proizvođač i distributer raznovrsnih naprednih elektronskih i električnih proizvoda među kojima su digitalni proizvodi široke potrošnje, elektronski uređaji i komponente, energetski sistemi, uključujući nuklearnu energiju, industrijski i sistemi društvene infrastrukture i kućni aparati.\nSa sedištem u nemačkom gradu Nojsu, TEG se sastoji od sledeće četiri poslovne divizije: Kompjuterski sistemi, Proizvodi za skladištenje podataka, Proizvodi široke potrošnje i Elektronski sistemi. Ove divizije zajedno nude proizvode među kojima su prenosivi računari i drugi mobilni uređaji i rešenja, HDD, DVD, LCD, televizori i elektronska oprema za kancelarije. Kao centrala za region Evrope, Bliskog istoka i Afrike, TEG pruža podršku i pomoć svojim lokalnim ograncima. Za više informacija o Toshiba laptopima i dodatnoj opremi, posetitite Toshiba Press Lounge: www.toshiba.eu/presslounge.\nKompanija Toshiba je osnovana 1875, a danas posluje preko globalne mreže od preko 740 kompanija, sa 204.000 zaposlenih širom sveta i godišnjom prodajom koja premašuje 68 milijardi dolara. Posetite Toshibin vebsajt na adresi www.toshiba.co.jp/index.htm.\nBicikli dobili nov elektronski menjač brzina


Selaković: Vršac zaslužuje status grada\nsreda, 23. decembar 2015. 21:45h\nPročitano 1837 puta\nSrpski ministar pravde i član predsedništva Srpske Napredne Stranke Nikola Selaković izjavio je večeras u Vršću da je zadovoljan radom novog opštinskog odbora SNS-a i da Vršac zaslužuje da dobije status grada.\nMinistar je u Vršac došao u posetu opštinskom odboru SNS u društvu koordinatora za Južni Banat Branka Malovića i Darka Jovanovića.\nSelaković je rekao da je zadovoljan radom opštinskog odbora, jer je odbor dobio nove članove, a pohvalio je i predsednika opštine Čedomira Živkovića, koji je pre mesec dana postao član SNS.\nZbog takvih ljudi vrata SNS treba da budu otvorena za sve koji žele dobro Vršcu- kazao je Selaković i dodao da lokalne samouprave moraju da slede politiku štednje koju sprovodi vlada, a koja se dobro pokazala. - Na predstojećim izborima SNS mora pokazati svoju realnu snagu i zbog toga se od članova očekuje posebna aktivnost prema svim građanima bez obzira na veru i naciju, jer SNS takve razlike ne pravi- istakao je Selaković.\nOn je dodao da je „SNS stranka od oko 400.000 članova i tu snagu treba usmeriti u na pravi način. Politika zapošljavanja mora imati akcenat na srednji i mali biznis, što je u Vršcu dobro funkcionisalo, ali mora još brže i još više”.\nPoverenik opštinskog odbora SNS Aleksandar Đorđević se zahvalio ministru na dolasku, dok je predsednik opštine Živković kazao da na sve načine podržava rad OO SNS Vršac iako nema političkih ambicija.\nTo je ogranak stranke koja trenutno ima najveći kapacitet u Zemlji u cilju očuvanja svega što je u Vršcu dobro urađeno, a posebno projekata koji su u toku i velikog broja investicija koje su u planu- rekao je Živković i istakao da je Selaković državni funkcioner koji je najviše posećivao Vršac.\naleksandar bata đorđević\nSNS VRŠAC: Vršačka opozicija nastavlja da obmanjuje javnost\nUnija mladih poklonila školski pribor osnovcima u Zagajici i Potpornju\n"Za bolji Vršac" o odlasku dve odbornice\nBesplatani termini za stoni tenis\nJulkica Mitrašinović prešla u SNS\nNOVO! Antibakterijski i dezinfekcioni otirači...


Photo: Elektro Krajina\nDve lokalne elektroprivredne firme u Republici Srpskoj su objavile oglase u kojima pozivaju zainteresovane firme da podnesu ponude za radove na rekonstrukciji kablovskih mreža, podstanica i uvođenje takozvanih pametnih (smart) brojila za električnu energiju. Tendere su objavile Elektro Bijeljina i ZP Elektrokrajina a.d. Banja Luka in one će te radove finansirati zajmovima od Evropske banke za obnovu i razvoj (EBRD).\nU oba slučaja novac od zajmova će biti upotrebljen za finansiranje radova na rekonstruciji kablovskih mreža srednje i niske voltaže i za proširenje mreža smart brojila za elektrićnu energiju na područjima koja strujom snabdevaju Elektro Bijeljina and Elektrokrajina Banja Luka.\nElektro Bijeljina i Elektrokrajina Banja Luka treba da dobiju zajmove od po 15 miliona evra za rekonstrukciju i nova smart brojila na istoku i severozapadu Republika Srpske, odnosno Bosne i Hercegovine.\nZajam koji treba da dobije Elektro Bijeljina je delimično direktno od Evropske banke za obnovu i razvoj a delimično od Specijalnog fonda koji je EBRD ustanovio i kojim upravlja uz donacije od Tajvanskog fonda za međunarodnu saradnju i razvoj (TaiwanICDF) koji pruža podršku investicijama u efikasne tehnologije u energetici. Tačna suma koju će odobriti taj Specijalni fond će zavisiti od nivoa smanjenje emisija ugljenika. Taj iznos je ograničen na 50 odsto ukupne sume zajma.\nZajam koji treba da dobije Elektrokrajina Banja Luka će u potpunosti isplatiti Evropske banke za obnovu i razvoj.\nElektro Bijeljina i Elektrokrajina Banja Luka su pokrenule ove projekte i zatražile zajmove u okviru napora da smanje gubitke na mrežama, poboljšaju kvalitet snabdevanja električnom energijom i da obezbede lakši pristup nacionalnoj elektro mreži za male hidro centrale i druge elektrane koji koriste obnovljive izvore energije.\nElektrokrajina Banja Luka namerava da gubitke na svojim kablovskim mrežama smanji sa sadašnjih 15 odsto na između 10 i 12 odsto što je u skladu sa ograničenjima koja je odredila Regulatorna komisija za energetiku Republike Srpske.\nTagovi: pametna brojila, Republika Srpska\nPočetna » Vesti » Električna energija » Rekonstrukcija kablovskih mreža i širenje smart brojila u Republici Srpskoj


U Kragujevcu protest "Jedan od pet miliona", ali bez šetnje ulicama, evo i zašto - Infobrif\nU Kragujevcu protest „Jedan od pet miliona“, ali bez šetnje ulicama, evo i zašto\nObjavljeno 29.06.2019. u 09:19\nU Kragujevcu će večeras biti održan 26. protest „Jedan od pet miliona“, a po najavama organizatora, posle skupa neće biti šetnje centralnim gradskim ulicama zbog vrućine.\nOrganizatori su najavili i da će Đački trg, na kom će biti održan skup, proglasiti „Trgom slobode“ na kome će „svi slobodoumni građani moći da kažu šta misle o samom protestu i da predlože način kako pojačati pritisak na lokalnu i republičku vlast“.\nSocijalno-ekonomski savet Kragujevca traži zabranu rada…\nPrivremeno zabranjen rad Visokoj školi za menadžment u…\nKragujevački DATA centar biće privremeno smešten u dvorištu…\n„Od protesta nećemo odustati! U uslovima kakve je ova nenarodna i banditska vlast uspostavila, bez slobode, pravde, poštovanja zakona i osnovnih načela demokratije, mi nemamo pravo da odustanemo“, objavljeno je na Fejsbuk stranici „Jedan od pet miliona Kragujevac“.\nOrganizatori protesta su naveli da će večeras „opet reći ne rasturanju porodice i društva, pljačkama, siromaštvu, rasprodaji i raspodeli svega što je uzurpirano“.\n„Na najupornijima je da ne dozvole da se plamen slobode ugasi, jer je pitanje časa kada će se pretvoriti u buktinju i zauvek staviti tačku na kolektivno propadanje. Dočekaćemo taj trenutak spremni, sa mesta gde smo otpočeli borbu, dugu i neravnopravnu, jer znamo da dobro mora pobediti zlo“, piše u najavi protesta koji će početi u 19 časova ispred Prve kragujevačke gimnazije.\nJedan od pet milionaKragujevac\nKomandant vatrogasaca se obratio javnosti povodom požara u Karađorđevoj (FOTO)\nUžas: Srušio se zid, poginulo 16 radnika, strahuje se da je broj žrtava veći (FOTO)\nSocijalno-ekonomski savet Kragujevca traži zabranu rada nedeljom u trgovinskoj…\nPožar u obdaništu: Vaspitačice evakuisale decu, roditelji gasili vatru


SRPSKI OBAVEŠTAJAC: ĐINĐIĆ NAM JE DAO NALOG DA PRATIMO NJEGOVOG NAJBLIŽEG SARADNIKA, SUTRADAN JE UBIJEN.. | Web-Tribune.com\nHome / IZA KULISA / SRPSKI OBAVEŠTAJAC: ĐINĐIĆ NAM JE DAO NALOG DA PRATIMO NJEGOVOG NAJBLIŽEG SARADNIKA, SUTRADAN JE UBIJEN..\n21. maja 2020.\tIZA KULISA Leave a comment\nGoran Živaljević, nekadašnji zamenik direktora BIA objavio je u izdanju “Lagune” knjigu “Služba”, čije delove je “Nedeljnik” ekskluzivno preneo, i u kojoj se bavi do sada nepoznatim aspektima rada Službe od vremena Jovice Stanišića do danas.\nOn, između ostalog, objašnjava kako je britanska služba od pojedinih stranaka poput Nove demokratije i JUL stvarala svoje trojanske konje u političkom sistemu Srbije.\nOn je uveren da zahvaljujući tome niko od funkcionera JUL nije odgovarao ni za jedno krivično delo ili zloupotrebu posle promena 5.oktobra.\nOpisujući poznastvo i saradnju sa Đinđićem posle postavljenja Miše Milićevića i njega (Goran Živaljević) na čelo BIA, on kaže; “Posebno nam naglašava da je BIA trenutno na oceni minus deset, a da on od Agencije nma nikakve koristi već samo probleme, te da će biti zadovoljan ukoliko stignemo do ocene nula u narednih šest meseci….\nPosebno se osvrće na svoje saradnike sa striktnim nalogom da nikom od njih ne dozvolimo da se i približi Službi uz glasno izrečenu napomenu da da tu misli i na Vladimira Bebu Popovića i Čedomira Jovanovića….”Meni politička policija nije potrebna, niti je to nešto što treba da postoji u Srbiji u 21. veku”, seća se Đinđićevih reči Živaljević.\nPoslednji Đinđićev nalog\nPoslednji nalog koji smo dobili od premijera odnosio se na posredno (samo putem tehnike) praćenje jednog njegovog bliskog saradnika i dugogodišnjeg prijatelja iz stranke, a zbog veza sa kriminalnim klanovima, gde je insistirao da mu svake večeri , na osnovu baznih stanica , javimo njegovo kretanje.\nTaj nalog lociranja i ličnog javljanja njemu smo ispunili samo uveče 11.marta, jer je premijer ubijen već narednog dana”.\nŠta je znao vojni ataše\n“Makedonska služba nam dostavlja nenapisani podatak, nego snimak prisluškivanog telefonskog razgovora našeg vojnog atašea u Skplju od 12. marta, kome žena javlja da je premijer ubijen, na šta on spontano odgovara “To mi je juče najavio ovaj što sam se video sa njim”.\nIstragu ovog traga preuzimaju vojne službe bezbednosti, jer je sve vezano za vojnog atašea, realno, njihov posao. Nikada do danas nisam saznao ko je našem vojnom atašeu u Skplju najavio 11.marta 2003. godine da će premijer Đinđić sutradan biti ubijen.”\n“Upadljivo smireno i veoma tihim glasom iznosi nam političku procenu da sve odlazi dođavola i da u državi jačaju snage poražene 5.oktobra.\nMišljenja je da se to mora sprečiti na svaki način i da BIA tu mora imati svoju ulogu, bar u pogledu hitnog “kačenja” svih telefona koje koriste Koštunica i njegovi saradnici”….\nPrevious UDARNA VEST: SVI U EU KRIJU, MAKRON IZGUBIO VEĆINU U PARLAMENTU- 10 POSLANIKA NAPUSTILO STRANKU\nNext DUGOROČNA VREMENSKA PROGNOZA: EVO ŠTA NAS SVE ČEKA..!


Svilanović pozdravio želju Bugarske da se više pažnje posveti regionu – NovostiDana.rs\nGeneralni sekretar Saveta za regionalnu saradnju (RCC) Goran Svilanović danas je na sastanku s ministarkom spoljnih poslova Bugarske Ekaterinom Zaharijevom pozdravio želju te zemlje, koja će predsedavati Evropskom unijiom u prvoj polovini sledeće godine, da se više pažnje posveti regionu Balkana.\nZaharijeva je rekla da će glavni prioritet bugarskog predsedavanja Evropskom unijom biti zapadni Balkan i podrška njegovoj evropskoj perspektivi i izrazila je nameru svoje zemlje da nastavi sa jačanjem saradnje EU sa regionom kroz praktične mere, kao što je, na primer, neophodna energetska infrastruktura, saopštio je RCC.\nOna je navela je da je brža integracija u EU već prepoznata kao glavni prioritet ekonomija u regionu i dodala da Zapadni Balkan treba da iskoristi jedinstvenu priliku, jer će Evropskim savetom zaredom predsedavati pet članica EU koje se zalažu za dalje proširenje i to Estonija, Bugarska, Austrija, Rumunija i Hrvatska.\nSvilanović je rekao da region može imati koristi od saradnje RCC i Bugarske u svojstvu predsedavajuće zemlje EU.\n„Radujemo se predstojećem bugarskom predsedavanju EU, i jakoj želji i ambiciji da se tokom prve polovine 2018. godine više pažnje posveti Zapadnom Balkanu. RCC i Bugarska mogu saradjivati na promociji zajedničkih interesa regiona i podržati pozitivan zamah u regionalnoj saradnji stvoren ove godine“, izjavio je Svilanović\nOn je Zaharijevu obavestio o aktivnostima RCC-a, posebno onim vezanim za sprovodjenje višegodišnjeg akcionog plana (MAP) za Regionalni ekonomski prostor (REA) Zapadnog Balkana, kojeg su lideri iz regiona potvrdili ovog leta u Trstu.\n„MAP smo pripremili s ciljem da se omogući nesmetan protok roba, usluga, kapitala i visokokvalifikovane radne snage, što će region učiniti atraktivnijim za ulaganja i trgovinu te na taj način ubrzati njegovu evropsku perspektivu i doprineti ekonomskom rastu. Zadovoljstvo mi je da kažem da je sprovodjenje višegodišnjeg akcionog plana već počelo i Savet će nastojati da utvrdi veze i mogućnosti da u svoje intervencije, koje su u funkciji podrške ostvarivanju rezultata definisanih višegodišnjim akcionim planom, uključi učesnike Procesa saradnje u Jugoistočnoj Evropi“, rekao je Svilanović.\nDvoje zvaničnika su razgovarali o aktivnostima bugarskog predsedavanja EU i najavljenom sastanku ministara ekonomija Zapadnog Balkana i Evropske unije u maju 2018. u Bugarskoj. Takodje su naveli da je sledeće godine desetogodišnjica od zvaničnog početka rada RCC obeleženog na sastanku ministara spoljnih poslova Procesa saradnje u Jugoistočnoj Evropi u Sofiji, 27. februara 2008. godine.\nSvilanović učestvuje i na ministarskom forumu Evropske unije i Zapadnog Balkana o pravosudju i unutrašnjim poslovima koji se održava danas i sutra u Sofiji i na kome se okuplja šest ministara pravosudja sa Zapadnog Balkana, komesar za pravosudje, potrošače i ravnopravnost polova EU, predstavnici EUROJUST-a i RCC.\nSastanak sa Zaharijevom je deo redovnog dijaloga generalnog sekretara sa učesnicima RCC.


Popularizacija istorije – između činjenica i zarade – Međunarodni beogradski sajam knjiga\nPopularizacija istorije – između činjenica i zarade\nU sredu je na 63. Međunarodnom beogradskom sajmu knjiga, u sali „Ivo Andrić“ održana tribina „Misliti o knjizi“ o popularizaciji istorije – između činjenica i zarade. Kakav je odnos istoriografije i književnosti, kako se istorijska građa transponuje u fikcijsku prozu, gde su granice umetničke slobode u interpretiranju istorijskih činjenica neka su od pitanja o kojima se razgovaralo, kao i šta nam donosi savremena popularizacija istorije kroz umetnička dela? Učesnici dijaloga bili su istoričari Miloš Ković, Predrag Marković i moderator Maja Radonić.\nMiloš Ković je na samom početku naglasio da „istorija danas izgleda kao jedna široka njiva, poljana, na kojoj svi imamo pravo da oremo kako želimo.“ Time je istakao da istoričari često konstruišu nova obrazloženja o istorijskim činjenicama. Tipičan primer su filmovi, stripovi i serije, dodao je, jer nisu potkovani realnim istorijskim činjenicama, ali kroz jedan umetnički doživljaj nam daju sliku tog vremena.\nPredrag Marković je naveo da se činjenice menjaju kroz vreme i godine, te da je važno podatke utvrđivati hronološki, kao i šta se zapravo dogodilo, a sve ostalo je interpretacija.\nKnjiževnost sa druge strane nije dužna da prati istoriju, ona popunjava prazan prostor, oživljava sliku, daje emociju i na detaljniji način nas uvodi u događaje iz prošlosti. Istoričari nisu krili svoje nezadovoljstvo serijom kakva je „Nemanjići“, ali Ković je istakao da je zasigurno tačno da su gledaoci bili kraj malih ekrana i pomno pratili svaku narednu epizodu.\nSložili su se da je važno, pre nego što se istorijski film, serija, knjiga, pa i strip predstave širokom auditorijumu, konsultovati proverene izvore i pouzdane stručnjake koji se bave istoriografijom za mišljenje.


Osvojite ulaznice za meč Radnički - Barseloneta! - Vaterpolo vesti\nPočetna » Slajder » Osvojite ulaznice za meč Radnički – Barseloneta!\nOsvojite ulaznice za meč Radnički – Barseloneta!\nPortal Vaterpolo vesti i VK Radnički Kon Tiki poklanjaju pet puta po dve karte za meč trećeg kola Lige šampiona, između Radničkog i Barselonete, koji se igra u sredu od 16 časova i 30 minuta na bazenu SC „Park“ u Kragujevcu.\nPrvih pet čitalaca koji pošalju poruku na fejsbuk profil VK Radnički osvojiće dve ulaznice za utakmicu u kojoj se sastaju prošlogodišnji finalisti Lige šampiona!\nOznakeBarseloneta Radnički ulaznice Vaterpolo Liga šampiona\nBarseloneta ubedljivo do polufinala LŠ, Olimpijakos se provukao


Srbija - datum: 2019-04-19 UNS I BIRN TRAŽE REAKCIJU MUP-A I TUŽILAŠTVA\nNebojša Stefanović Novinare označavaju kao izdajnike I ovaj slučaj ćemo ispitati i ako tužilaštvo bude smatralo da postoje elementi bilo kog djela, podnijećemo prijave, rekao je Nebojša Stefanović\nUdruženje novinara Srbije (UNS) saopštilo je da je zaprepašćeno uvredljivim sadržajem video-klipa objavljenog na Tviteru u kojem se istaživački mediji i novinari označavaju kao izdajnici i strani plaćenici, što za posledicu ima ugrožavanje sigurnosti novinara. UNS i BIRN pozivali su sve nadležne institucije, a naročito MUP i Tužilaštvo, da hitno reaguju i utvrde ko stoji iza montiranog snimka i pokrenu postupak protiv odgovornih. Na Tviter profilu „Natalija Dugonjić” objavljen video-klip u kome se novinar BIRN-a Slobodan Georgiev, ali i BIRN, CINS i KRIK označavaju kao „izdajnici” i da su „plaćeni za pljuvanje Vučića”.\n– Dva dana nakon što je BIRN objavio fotografije, koje ukazuju na povezanost Andreja Vučića, brata srpskog predsjednika, i Zvonka Veselinovića, ozloglašenog biznismena sa Kosova, uslijedila je kampanja na društvenim mrežama, kojom se otvoreno prijeti uredniku Georgievu i redakcijama BIRN, CINS i KRIK, naveo je BIRN.\n– I ovaj slučaj ćemo ispitati i ako tužilaštvo bude smatralo da postoje elementi bilo kog djela, podnijećemo prijave – rekao je Nebojša Stefanović.\nOn je istakao da MUP uvijek brzo i efikasno reaguje na sve prijetnje i dostavlja informacije tužilaštvu.\n– Policija po zakonu ne kvalifikuje djelo, zato dostavljamo tužilaštvu sve, tražimo konsultacije i tužilaštvo određuje da li je nešto krivično djelo –rekao je Stefanović.


Katastar potpuno elektronski do 2020. godine | Gde Investirati\nMinistarka građevine Zorana Mihajlović je najavila da će katastar biti potpuno elektronski do 2020. godine. Novi zakon omogućiće spajanje i istovremeno rešavanje više predmeta.\n“Vlada se ne plaši da se uhvati u koštac sa tim”, navela je Brnabićeva i dodala da su se građani čak i decenijama borili sa upisom imovine u katastar i da tome mora doći kraj.\n“Suština izmena jeste uvođenje javnih beležnika, odnosno notara u postupak upisa katastar nepokretnosti, što će građanima omogućiti da lakše i brže upišu svoju imovinu”, objasnila je Mihajlovićeva.\nKako je rekla, građani će tada moći sve da završe samo na jednom mestu – kod notara, koji će da digitalizauje ugovor, elektronski ga overi i pošalje po službenoj dužnosti tamo gde je potrebno.\n“Sada se prvo u RGZ pribavlja izvod iz katastra. Nakon overe kod javnog beležnika, ponovo se isti ugovor nosi u RGZ, radi upisa, a posle toga u republičku i lokalnu poresku upravu. Reformom katastra i donošenjem novog zakona, građani i investitori čitav posao će završavati na jednom mestu, kod javnog beležnika, a čitav postupak odvijaće se elektronski”, navela je Mihajlovićeva.\nKako je rekla, reforma katastra je nastavak “reforme decenije”, uvođenja e-dozvola, koja je zaista bila revolucionarna.\n“Verujem da će i ova reforma takođe biti revolucionarna, jer ćemo rešiti problem upisa u katastar, čime će građani dobiti efikasan sistem, kao što sada imaju kad su u pitanju građevinske dozvole, koje se danas dobijaju za nekoliko dana”, rekla je Mihajlovićeva.\nZorana Mihajlović i Ana Brnabić u Republičkom geodetskom zavodu\n“Sada razni referenti primaju predmet, ulažu se žalbe, pa još ako nisu rešeni imovinsko-pravni odnosi, onda imamo predmete koji se rešavaju godinama. Novim zakonom i reformom katastra, sve će se odvijati u mnogo manje koraka i sa mnogo manje potrošenog vremena”, rekla je Mihajlovićeva.\n“Ako bi danas neko od tih ljudi pokušao da upiše svoju kuću, morao bi da traži odobrenje od ostalih 499 građana na istoj parceli”, dodala je ministarka.\n“Kada je u pitanju lokacija u Zemunu gde su blizu 500 ljudi podneli zahteve, omogućiće se spajanje svih predmeta u jedan”, kaže direktor Republičkog geodstskog zavoda Borko Drašković.\n“Sa papirnih planova, još iz vremena Marije Terezije, prelazimo na elektronski sistem, čime ulazimo u isti rang sa razvijenim evropskim zemljama, ali i sa nekim susedima, koji su prednjačili u ovoj oblasti, kao što je Makedonija. Katastar, koji je bio jedan od najlošije ocenjenih institucija pre sedam godina u našim istraživanjima, danas prednjači u reformi i preti da po uspehu i pretekne elektronske građevinske dozvole”, navela je Jovanović.\n“U sredu, 4. aprila, biće raspisan konkurs za prijem 567 novih zaposlenih u RGZ, na osnovu odobrenja vlade. To je istorijski broj koji se zapošljava u državnoj upravi, do sad je najveći broj bio oko 240”, istakao je Drašković.\n“Adresni registar do oktobra, imena za ulice do polovine 2019.”\n“Predviđanja su da ćemo imati završen elaborat za celu Srbiju do 1. oktobra ove godine i da će 45.000 ulica dobiti naziv i bukvalno milion kuća, odnosno zgrada”, dodala je premijerka.\n“Onda štampamo table i brojeve i imaćemo veliku akciju u celoj Srbji gde ćemo kačiti imena ulica i kućne brojeve i trebalo bi to sve da završimo do sredine 2019. godine”, navela je Brnabićeva.\n“Neće se više za elabarate štampati milioni dokumenata za opštine već će sve to biti urađeno elektronski”, napomenula je Brnabićeva.\nPrevious NBS oduzela dozvolu za rad Jugobanci iz Kosovske Mitrovice\nNext Sajam zapošljavanja TOP JOB 4. i 5. aprila u Belexpocentru\nTags Ana BrnabićKatastarZorana Mihajlović


Srbija na “crvenoj listi” Bugarske zbog korone – DnevniZurnal\nSrbija na “crvenoj listi” Bugarske zbog korone\nby admin 15/09/2021, 15:22 1.8k Views\nBugarska je danas svrstala Srbiju među države u crvenoj zoni po opasnosti zaraze koronavirusom, a osobama koje dolaze iz država u crvenoj zoni nije dozvoljen ulazak u Bugarsku, saopštilo je Ministarstvo spoljnih poslova Srbije.\nNa sajtu MSP su naveli da su od novog pravila izuzeti i učenici i studenti i doktorandi koji žive u Srbiji, Grčkoj, Turskoj, Severnoj Makedoniji i Rumuniji i svakodnevno ili najmanje jednom nedeljno putuju u Bugarsku radi školovanja i obrnuto.\nOsobe koje spadaju u neku od navedenih kategorija izuzetaka, odnosno ona lica kojima je dozvoljen ulazak u Bugarsku, oslobođena su karantina ukoliko prikažu validni sertifikat o potpunoj vakcinaciji ili o preležanoj bolesti kovid-19 i negativan PCR test ne stariji od 72 sata od testiranja.\nOsobama koja spadaju u neku od navedenih kategorija izuzetaka, a koja poseduju samo negativan PCR test ne stariji od 72 sata od testiranja (nemaju sertifikat o vakcinaciji ili o preležanoj bolesti), odredjuje se karantin u kućnim uslovima u trajanju od deset dana, naveli su iz MSP.\nDeci uzrasta od 12 do 18 godina, koja dolaze iz država u crvenoj zoni, dozvoljava se ulazak sa negativnim PCR testom, a u slučaju da ne poseduju test, određuje im se karantin u kućnim uslovima u trajanju od deset dana.\nby admin 07/12/2021, 17:42